Ўзбекистонда доллар муттасил кўтарилмоқда\n11 апрел 2021, Тошкент вақти: 09:10\nАйни кунларда¸ 100 АҚШ долларига қарийб 250 минг ўзбек сўми берилмоқда.\n6 апрел куни Ўзбекистон бозорларида, хусусан Фарғонада 1 АҚШ доллари 2400 сўмга сотилди. Шундай қилиб, 1 январдан буён ўтган 3 ой ичида ўзбек сўми АҚШ долларига нисбатан қора бозорда 20 фоизга қадрсизланди.\nВалюта бозоридаги вазият тўғрисида фарғоналик пулфурушлардан бири билан гаплашдик.\nОзодлик: Курс қанақа бўлаяпти шу кунда?\n- Бозорлар ҳозир 240-242-243 минг бўлаяпти. (243 000 ўзбек сўми = 100 АҚШ $) Янги йил куни 198-200 минг эди.\nОзодлик: Демак¸ январ¸ феврал¸ март ойларида 400 га ошибдида-а?\n- Янги йилдан бери 45 мингга кўтарилдида. Энди ҳозир 60 мингга чиқади деган гап бўлаяпти.\nОзодлик: Менимча¸ долларнинг нархи жуда тез кўтарилаяпти. Ë унақа эмасми?\n- Жуда тез кўтарилаяпти. Унчалик кўтарилмас эди. Оз-оз кўтарилиб¸ орқага қайтиб кўтарилиб турарди. Ҳозир тўхтамасдан кўтарилаяптида¸ дейди фарғоналик валютафуруш.\nФарғоналик оддий валютафурушнинг фикрича, пул бозоридаги бу тенденция хавфлидир.\n- Шунақа аҳвол яна бир-икки ой давом этса¸ майда савдогар¸ тадбиркорларнинг ҳаммаси ўтириб қолади. Олиб келган молини олдинги олган нархига сота олмасдан тўхтаб қолаверадида. Ҳаммаси валютага иш қиладида. Ўзбек пулига сотади¸ лекин валютага олиб келади молни. Қозоғистондан ҳам¸ Қирғизистондан ҳам¸ бошқа жойдан ҳам валютага олиб келади молни¸ дейди фарғоналик валютафуруш.\nСуҳбатдошимизнинг фикрича, чет эл валютаси қадри баландлаш суръати сабаблари будир.\n- Шахсан мениг фикрим¸ республикамизда валюталаримиз бошқа нарсаларимизга кетаяпти, шекиллида. Халқ учун¸ майда тадбиркорлар учун сотув тўхтатилган. Маълум бир миқдорни мўлжаллаб валюта алмаштириш шаҳобчаларида сотиб турса¸ кўтарилмайди. Кунига бир миллионми¸ икки миллионми республикада майда тадбиркорлар йўқ бўлиб кетмаслиги учун. Тадбиркорларнинг орқасида халқ яшаяптида. Шунинг ҳисобини олиб туриб сотилиб турса¸ шунинг ҳисобига доллар кўтарилмасдан ушлаб турилса¸ дейди фарғоналик оддий валютафуруш.\nКелинг, энди мутахассисларга мурожаат қилайлик.\nФарғоналик иқтисодчи Маъруфжон Абдураҳмонов валюта бозоридаги аҳволни шарҳлар экан, доллар қадри ўсиш суръати жуда юқори, деди,\n- Лекин бу ўсиш суръатининг юқорилиги АҚШ доллари қадрининг ортиши туфайли эмас¸ балки Ўзбекистон республикаси миллий сўмининг қадри тушиши туфайли деб тушунаман¸ дейди Маъруфжон Абдураҳмонов.\nҚиёслаш учун: 1 январ куни 1 АҚШ доллари Россиянинг 30 рублию 18 копейкага тенг эди. 6 апрел куни 1 доллар 29 рублу 24 копейкага тенг бўлди.\nМаъруфжон Абдураҳмонов билан суҳбатга қайтамиз.\nОзодлик: Нима учун ўзбек сўмининг қадри кундан кунга тушиб кетаяпти?\n- Асосий сабабларидан бири истеъмол бозоридаги товарларнинг нархининг ортиб кетишида бўлаяпти. Расмий миллий банкнинг ўзининг тармоқлари орқали миллий сўмни хорижий валюталарга эркин алмаштириш иложи йўқлиги сабаб, деб ўйлайман. Энди бу ерда асосан хусусий тадбиркорлар ўзларининг оладиган товарларининг 80 фоизини чет эллардан олишади. Чет эллардан олинадиган товарнинг нархини эса улар доллар билан бичишадида. Натижада қанчалик товарнинг нархи ортадиган бўлса¸ долларнинг қадри шунчалик ортаверади¸ дейди Маъруфжон Абдураҳмонов.\nФарғоналик оддий валютафуруш бояроқ “агар давлат валюта айирбошлаш шаҳобчаларида долларни сотиб турса, унинг нархи шу қадар кўтарилмас эди”, деган фикрни билдирди.\nХўш, нега сотмайди? Бундан кимга фойдаю кимга зарар?\nИқтисодчи Маъруфжон Абдураҳмоновнинг фикри.\n- Бунинг асосий сабаби қонун чиқарувчи органлар билан¸ ижроия ҳокимият органлари билан мулоқотга киришиб¸ шу қора бозор курси билан бозор курсининг ўртасидаги фарқнинг юқори бўлишидан манфаатдор бўладиган алоҳида олинган шахслар ëки алоҳида олинган фирмалар¸ ташкилотлар манфаати ëтганлиги сабаб деб тушунаман¸ дейди Маъруфжўон Абдураҳмонов.\nЎзбекистон Республикаси Марказий Банки расмий сайтида 6 апрель куни “1 АҚШ доллари 1556 сўм 69 тийинга тенг” деган ёзув осиғлиқ турди.\nТошкентлик иқтисодчи Виктор Ивонин Ўзбекистон ҳукумати олиб бораётган иқтисодий сиёсатнинг ҳимоячиларидан бири.\nЛекин ундан ҳам Маъруфжон ака айтаётганга ўхшаш гапни эшитдик.\nИвонин: Валюта қора бозори стихияли турда ўз-ўзидан пайдо бўлиб қолган бозор эмас. Бу аниқ мақсадга хизмат қиладиган тузилма бўлиб, у ерда ишлайдиган валютафурушлар шунчаки кассирлардир. Аслида, бу бозор бошқарувчилар томонидан тартибга солиб турилади.\nОзодлик: Кимлар бошқаради бу бозорни?\n- (кулиб) Мутахассислар бошқарадида, Сиз нима деб ўйловдингиз? Бу ишга банкирларнинг ўзлари ҳам аралашган. Аралашган! деди Ўзбекистон ҳукумати олиб бораётган иқтисодий сиёсатнинг ҳимоячиларидан бири, тошкентлик иқтисодчи Виктор Ивонин.\nОзодлик: Демак¸ қора бозорнинг мавжудлигидан бир қатор¸ ўнлабми¸ юзлабми юқори лавозимли амалдорлар манфаатдор экан. Ўзбекистон ҳукумати шуни билмайдими? Нима учун уларнинг танобини тортмайди?\nМаъруфжон Абдураҳмонов: Танобини тортмаслигининг сабаби қора бозор курси билан расмий бозор ўртасидаги фарқ бўлишдан манфаатдор бўлган одамлар ижро органига ҳам¸ қонун чиқарувчи органларга ҳам қарор қабул қилмаслик учун чораларни кўришади. Қачон бўлса¸ ўшанинг ташвишини чекиб туришади деб ҳисоблайман мен.\nОзодлик: Ўзбекистон президентининг ўзи иқтисодчию. Шуни билмайдими?\n- Унинг билиш-билмаслигини мен ҳам билмайманда. Масалан, айтайлик мултипликативний эффект деган бир нарса бор. Одамларнинг пули қанчалик кўпаядиган бўлса¸ ўша республиканинг иқтисоди гуркираб ўсиб кетаверади. Битта пластик карточкани киритиб қўйишлик билан қанчалик зарар кўрилаëтганлигини фақат иқтисодчилар тушунади аслида. Лекин пластик карточка нақд пул йўқлиги учун¸ айтайлик бозорда 200 сўмга сотилаëтган тухум пластик карточкали магазинда 250 сўмга сотиладида. Шуни киритиб қўйиб орқасидан фойдасини кўриб юрган одамлар борда. Буни президент биладими билмайдими¸ бунга бир нарса дейишим қийин¸ дейди фарғоналик иқтисодчи Маъруфжон Абдураҳмонов.


Саудия 31 мартдан бошлаб барча давлатлар учун ўз чегараларини очади - Hidoyat.uz\nСаудия 31 мартдан бошлаб барча давлатлар учун ўз чегараларини очади\nАсосий саҳифа Янгиликлар Дунё янгиликлари Саудия 31 мартдан бошлаб барча давлатлар учун ўз чегараларини очади\nЧоп этилди Yanvar 10, 2021 Саудия 31 мартдан бошлаб барча давлатлар учун ўз чегараларини очадиda fikr bildirishni o'chirish\nСаудия Арабистони 31 мартдан бошлаб ўз ҳудудига кириш ва чиқишга қўйилган тақиқларни бекор қилади ва халқаро парвозларни қайта йўлга қўяди, деб хабар берди жума куни Саудия Арабистонининг расмий ахборот агентлиги.\nШунингдек, Қироллик март ойининг охирига келиб барча қуруқлик ва денгиз йўлларини очади ва барча давлат фуқароларининг мамлакатга кириб-чиқишига рухсат беради. Ушбу саёҳатлар вирус тарқалишининг олдини олиш учун жорий қилинган чекловлар ва профилактика чораларига мувофиқ амалга оширилади.\nСўнгги ҳафталарда Саудияда коронавирусга чалинганларнинг кунлик сони сезиларлаи даражада камайди. 7 январь куни 98 кишигагина CОVID-19 ташхиси қўйилган ва 4 киши ушбу касаллик қурбонига айланган. Шунинг учун Қироллик расмийлари мамлакат чегараларини очишга қарор қилишди.\nЗиёрат туризмига алоҳида эътибор қаратилади


Cана : 11-02-2019 / Фото, Дунё / кўрилди: 89\nЎтган йил сўнгида Япония ҳукумати янги дастур ҳақида эълон қилди.\nУ кўплаб японларни турар-жой билан таъминлаши мумкин. Бутун мамлакат бўйлаб уйлар деярли текинга тарқатилади, айримлари эса ҳақиқатан ҳам бепул. Айтганча, ҳатто хорижликлар ҳам ана шундай кўчмас мулк эгаларига айланишлари мумкин. Дастурда жами 8 миллионта уй иштирок этади.\nЯпонлар ўз турар-жойлари борасида ирим-сиримларга қаттиқ ишонадилар: агар уйда кимдир вафот этган, айниқса ўлдирилган бўлса, ўша уйни харид қилишмайди. Бу ёмон белги ҳисобланади. Бунга ишонч шу қадар кучлики, мамлакатда ҳатто "ёқимсиз” кўчмас мулк тўпланган махсус сайт ҳам бор.\nЯпонияда туғилиш борасида ҳам бари "жойида” эмас: кўпчилик японлар ёлғиз умр кечиришади, кунларини ишда ўтказишади, оила қурганлари ҳам одатда биттагина фарзандда тўхташади. Кунчиқар мамлакат аҳолиси сайёрадаги энг қари аҳоли саналади. 65 ёшдан ошган кишилар бу ерда 27 фоиздан ортиқ.\nЛонгйир – сайёранинг энг шимолий шаҳри\nЦунамидан ҳимояловчи 12 метрли деворлар қад кўтармоқда\nЯпонияда Сакура одатдаги вақтдан 5 кун аввал гуллади


Ботир Парпиевдан сўнг унинг ўғли ва жиянлари ҳам ишдан олинди - Фарғона.Ру ахборот агентлиги\nБотир Парпиевдан сўнг унинг ўғли ва жиянлари ҳам ишдан олинди\n29.05.2018 15:37 msk\nБотир Парпиев. Uznews.uz сайти фотоси\nЎзбекистон Ташки ишлар вазирлиги Консул-лик ҳуқуқий департаментининг бошлиғи Дилшод Партиев эгаллаб турган лавози-мидан озод этилган, деб хабар беради Kun.uz. Дилшод Парпиев — 11 май куни Ўзбекистон солиқ қўмитаси раислиги лавозимидан бўшатилган Ботир Партиевнинг ўғли бўлади.\nБотир Парпиевнинг бошқа қариндошлари ҳам ишдан четлатилган. Унинг укаси, Андижон вилояти касаба уюшмалари ташкилотлари бирлашмаси раиси Қ.Парпиев ишдан олинган.Шунингдек, манба хабарига кўра, Андижон шаҳар ички ишлар бўлими бошлиғи, полковник Шуҳрат Парпиев ҳам ишдан олинган. У Ботир Парпиевнинг жиянидир.\nПарпиевлар ишдан олинганидан сўнг, Ботир Партиевнинг касалхонага ётқизилгани ҳақида хабарлар пайдо бўлди. Xabar.uz маълумотига кўра, 71-ёшли собиқ амалдор ҳукумат шифохонасига ётқизилган, унинг аҳволи ҳақида ҳозирча маълумотлар йўқ.\nБотир Парпиев мамлакат президенти Шавкат Мирзиёевнинг солиқ тизимини қаттиқ танқид қилганидан сўнг бир неча ой ўтиб ишдан олинди. У Фуқароларнинг ўзини ўзи бошқариш органлари фаолиятини мувофиқлаштириш бўйича Республика Кенгаши раисининг кексалар ва фахрийлар ишлари бўйича ўринбосари вазифасига ўтказилганди.\nБотир Парпиев Андижонда туғилган. У 1992-1996 йилларда Андижон вилояти ИИБ бошлиғи, 1996-1998 йилларда Ўзбекистон ИИВ Ёнғин хавфсизлиги бош бошқармаси бошлиғи, 1998-2002 – Ўзбекистон ички ишлар вазири ўринбосари, 2002 йилнинг июнь ойидан декабрь ойигача – Ўзбекистон фавқулодда вазиятлар вазири, 2002-2004 –йиллари Ўзбекистон Давлат божхона қўмитаси раиси бўлиб ишлаган, 2003 йилда божхона хизмати генерал-лейтенанти унвонини олган. 2004 йилдан буён Давлат солиқ қўмитаси раиси лавозимида ишлаб келган. У мазкур ташкилотни 14 йил бошқарган.\nПарпиев собиқ Миллий хавфсизлик хизмати (2018 йил мартидан — Давлат хавфсизлик хизмати) раиси Рустам Иноятовга қуда ҳисобланади. У Иноятовнинг ўғлига қизини турмушга берган.


жиноятларнинг сабаблари таҳлил этилганда уларнинг 20 фоизи ишсизлик оқибатида содир этилаётгани аниқланган. Жумладан, Тошкент шаҳрида ... вилоятида 347 та, Самарқандда 307 та, Наманганда 191 та жиноят ишсизлик туфайли содир этилган. Бугунги кунда ишсиз фуқаролар 727 024 ...\nйилнинг январь-июнь ойларида Ўзбекистонда ишсизлик даражаси 9,1 фоизни ташкил этди, Ўзбекистон тарихида биринчи маротаба иқтисодиётнинг расмий секторида банд кишилар сони 300 мингдан ... натижаларининг таҳлили иқтисодий фаол аҳолига нисбатан ишсизлик даражаси 9,1 фоиз эканлигини кўрсатди, бу 2018 йилнинг мос даври ...\nХитойда ярим йилда 7 миллионта иш ўрни яратилди\nмаълумотларига асосланиб хабар берди. Июнь охирига келиб шаҳарларда ишсизлик коэффициенти 5,1 фоизни ташкил этди, бу май ойидагидан 0,1 фоизга ... маълумотларга кўра, мамлакатда 25 ёшдан 59 ёшгача бўлганлар орасида ишсизлик кўрсаткичи 4,6 фоизга тенгдир. Июнь ойида ёлланма ишчилар ҳафтасига ...\nЎзбекистон аҳолисининг ярмидан кўпини ёшлар ташкил қилади. Олий таълим муассасаларимиз бу ёшларнинг ўндан бирини ҳам ўқишга қабул қилишга қодир эмас. Демак, олий маълумотли бўлишга кўпчиликда имкон йўқ. Қолаверса, касб-ҳунар коллежлари тизими ўзини тўла оқлай олмади. Бундай мураккаб вазиятда ёшларни касбга йўналтириш учун нима қилиш керак?\n– 2 365,4 мингни ташкил этади. Жорий йил биринчи чоракда ишсизлик даражаси 9,4 фоизни ташкил этди (ўтган йил шу даврда - 9,7%), ... ёшлар орасида – 15,3 фоиз, аёллар орасида – 13 фоиз. Энг юқори ишсизлик Қорақалпоғистон Республикаси, Андижон, Қашқадарё, Самарқанд, Сирдарё ...\nЗамон шунақа бўлди. Энди ёпиқ қозон аввалгидай ёпиқлигича қолмайди. Ҳар бир ишни ўз номи билан аташ даври келди. Юқоридаги ҳолатни таниш-билишчилик, ошна-оғайнигарчилик эвазига чўнтак қаппайтириш мақсадида ўйлаб топилган «ҳар иккала томонга ҳам манфаат келтирадиган» иш дейиш мумкин.\n«Мен ҳар куни учтадан қарор чиқаришим мумкин, лекин биргина Андижонда ярим миллион киши ишсиз бўлса, одамлар биздан рози бўладими?»\nва меҳнат муносабатлари вазирлиги Ўзбекистондаги ишсизлик даражаси ҳақида расмий маълумот берди. 2019 йилнинг март ойида вазирлик ҳузуридаги Республика аҳоли бандлиги ва меҳнатни муҳофаза қилиш ... олинди. Текширув натижаларига кўра, ижтимоий фаол аҳолига нисбатан ишсизлик даражаси 9,4 фоизни ташкил этди. Бу кўрсаткич 2018 йилнинг январь-декабрига ...\nривожланган мамлакатларда ҳам аҳолининг 5-8 фоизи ишсиз экан. Демак, ишсизлик муаммоси бутун дунё одамларидаги бор ташвиш... Фақат мазкур масала ... Масалан, Хитойда кичик бизнес, оилавий тадбиркорлик билан ишсизлик муаммоларига барҳам берилмоқда. Буни хитойликлар камбағаллик ва ...\nҳоким. – Бугун келиб тушаётган мурожаатларнинг аксарияти ортида ишсизлик, етишмовчилик ётибди. Афсуски, иш ўринлари яратишда ҳам кўпинча, ... кичик бизнес ва тадбиркорликни ривожлантиришимиз лозим. Шундагина ишсизлик ва унинг ортидан келиб чиқадиган муаммоларга ечим топилади. Мулоқот ...\nРоссияда ишсизлар сони бир ҳафтада 0,5 фоизга камайди\nРоссияда шу йилнинг 12–18 сентябрь кунлари ишсизлар сони 0,5 фоизга камайиб, 658 минг кишини ташкил этди.\nСенаторлар барини билади: Андижондаги сув, ток, газ, ишсизлик, таъмирталаб йўллар\nВилоятда Ўзбекистон Республикаси Президентининг жорий йил 7 июндаги қарори билан тасдиқланган «Ҳар бир оила – тадбиркор» дастурини амалга ошириш бўйича ишлар бошланган.\nҳам чиқишади, ривожланиб ҳам кетишади. Вилоят ҳокими вилоятдаги ишсизлик ва яратиладиган иш ўринлари ҳақида алоҳида тўхталди: − Вилоятда ...\nҲиндистонда 100 минг иш ўрнига 20 миллион одам ариза топширди\nва техникликка қабул қилиш учун 15 тилда онлайн тестлар ўтказилади. ишсизлик Ҳиндистонда энг катта муаммолардан бири бўлиб, бу ерда миллионлаб ...\nЎзбекистонда ишсизлик нафақаси миқдори қанча?\nкодексининг 65-моддасига мувофиқ, ишсизлик нафақаси ишсиз деб эътироф этилган шахсга у иш қидираётган шахс сифатида маҳаллий меҳнат органида рўйхатдан ўтган кундан эътиборан тайинланади. ... учтагача киши бўлган, ўттиз беш ёшга тўлмаган ишсиз эркакка ишсизлик нафақаси у ҳақ тўланадиган жамоат ишларида Ўзбекистон Республикаси ...\nДунё бўйича ишсизлар сони 2017 йилда рекорд даражага етди\nсони 2,6 миллион кишига кўпайди ва бунинг натижасида жаҳонда ишсизлик даражаси 5,6 фоизни ташкил этмоқда. Халқаро меҳнат ташкилотининг ... тахминича, 2018 йилда ишсизлар сони деярли ўзгармайди. Сабаби, ишсизлик даражаси барқарорлашмоқда. Ҳозирги кунда асосий муаммо — муносиб ...\nРоссия ва Қозоғистон сингари давлатларга пул топиш учун бораётган ўзбекистонлик мигрантлар кўзланган манзилга етказувчи транспорт тариқасида автобусни пулни иқтисод қилиш мақсадида танлашади, бу ҳақда пайшанба куни «Халқ сўзи» нашри хабар қилди.\nбуларга ким айбдор деган саволларни кўп беришмоқда. Айримлар ишсизликдан тортиб билет нархларигача, қишлоқларда шароит йўқлигидан тортиб ... буларнинг барчасига сифатсиз таълим айбдор деб жавоб бераман. ишсизлик кўпми? Чунки таълим тизимимиз янги иш ўринларини очадиган, инновацион ...


Brent маркасидаги нефть нархи баррелига 35 доллардан ошди\nЖаҳон бозорида Brent маркасидаги нефть нархи кўтарилиши 7,5 фоиздан кўпроқни ташкил этиб, бир баррели учун нарх 35 долларга етди. Bloomberg агентлиги хабарига кўра, бу доллар курсининг қиймати сўнгги 7 йилдаги бошқа валюталарга нисбатан тушиши доирасида юз берган.\nБугун, Brent туридаги нефть Лондон биржасида бир баррели 35,51 долларга баҳоланган.\nАмериканинг Texas light sweet нефти нархи 9,5 фоизга ошган.\nWTI маркасидаги нефтнинг эса бир баррели 32,75 долларни ташкил этган. Шундай қилиб, бир кунда ушбу нефть нархи 2,87 долларга ошган.\nДунё бозорида нефть нархининг кескин кўтарилиши доллар курсининг тушиши билан боғлиқлиги айтилмоқда. Хабар қилинишича, 2009 йил мартидан буён биринчи марта шу даражадаги доллар қийматининг тушиши кузатилмоқда.\nThe Wall Street Journal нашрига кўра, кучсизланган доллар, ушбу валютада сотилаётган нефть нархига ҳам таъсир кўрсатган.


23:34 22 Сентябр 2020\n12:34 29.10.2019 Ҳавола олиш\nТОШКЕНТ, 29 окт - Sputnik. Ўзбекистон мудофаа вазири генерал-майор Баҳодир Қурбонов бошчилигидаги ҳарбий делегация Мустақил Давлатлар Ҳамдўстлигига аъзо мамлакатлар мудофаа вазирлари кенгашининг навбатдаги йиғилишида иштирок этиш учун Озарбайжонга жўнаб кетди.\nМудофаа вазирлиги хабарига кўра, ташриф давомида Ўзбекистон ва Озарбайжон мудофаа идораларининг раҳбарлари иштирокида икки томонлама учрашув ўтказилиши режалаштирилган. Учрашув давомида ҳарбий соҳада икки томонлама ҳамкорликни ривожлантириш истиқболлари муҳокама қилинади.\nШунингдек, Ўзбекистон ва Озарбайжон Мудофаа вазирликлари ўртасида ҳарбий ҳамкорлик режасининг лойиҳаси ҳам имзоланиши кутилмоқда.\nМДҲга аъзо мамлакатлар Мудофаа вазирлари кенгашининг навбатдаги йиғилиши 30 октябрь куни Боку шаҳрида бўлиб ўтади. Унда Россия Федерацияси, Арманистон, Беларусь, Қозоғистон, Озарбайжон, Қирғизистон, Тожикистон ва Ўзбекистон Республикаларининг мудофаа идоралари раҳбарлари иштирок этади.


«ДИЙДОР ШИРИН, УНИ ҒАНИМАТ БИЛИНГ» - Ўзбекистон овози газетаси\nУ телебошловчи сифатида юртдошларимиз қалбидан жой олганига анча бўлган. Бугунги кунда эса НТТ каналида бири-биридан қизиқарли «Дийдор ширин» кўрсатувини тайёрлаб, телетомошабинларга тақдим этиб келмоқда. Биз касб байрамимиз арафасида шу кўрсатув муаллифи ва бошловчиси, журналистика соҳасида «Олтин қалам» миллий мукофоти совриндори Насиба МАҚСУДОВА билан учрашдик.\n— Аввало, сизни Матбуот ва оммавий ахборот воситалари ходимлари куни байрами билан табриклаймиз. Келинг, бугунги суҳбатимизни «Дийдор ширин» кўрсатуви ҳақида бошласак.\n— Биласиз, бугун телеканаллар ва қизиқарли кўрсатувлар кўп. Лекин улар орасида 40-50 ёшдан ошган телетомошабинларга мўлжалланганлари қанча? Ахир, уларнинг ҳам севимли қаҳрамонлари, санъаткорлари, соғиниб кутадиган инсонлари бор-ку?! Бу фикримни ҳамкасбларим ҳам қўллаб-қувватлашди ва илк кўрсатув 2008 йилда «Соғинч» номи билан эфир юзини кўрди. Кейинчалик «Дийдор ширин» деб номладик. Аввал кўрсатувни Ўзбекистонда хизмат кўрсатган артист Козим Қаюмов, кейин телебошловчи ва хонанда Толибжон Исроилов, ҳозирги кунда эса Ўзбекистонда хизмат кўрсатган маданият ходими Муслимбек Йўлдошев билан бирга олиб бораяпмиз.\n— Кўрсатув ҳақида телетомошабинлар фикр-мулоҳазалари билан қизиқиб борсангиз керак.\n— Тўғри, таниш-билиш, ҳамкасблардан фикрларини сўраб турамиз. Лекин мухлислардан хатлар келиб туради, қўнғироқлар бўлади. Радио ва телевидениеда, театр ва кинода кўп йиллар ижод қилган таниқли устоз санъаткорларимиз бор. Уларни кўрсатувга олиб чиққанимизда, мухлислардан роса қўнғироқлар бўлди. Ҳатто шундай хат келди. «Анчадан буён бетоб бўлиб ётган отам, кўрсатувингизда ўзи севган таниқли кекса санъаткорни кўриб, ие, у киши ҳали бардам экан-ку деб, касалликни енгиб соғайиб кетдилар».\nДарҳақиқат, таниқли санъаткорларимизни соғинганлар кўп. Ҳар бир кўрсатувда улардан бирини эслаймиз, фарзандлари, шогирдларининг гапларини, воқеавий ҳикояларини тинглаймиз. Бу кўпчиликка қизиқ. Айрим инсонларнинг армонлари бўлади. Масалан, «Мухлислар куйлаганда» деган саҳифамиз орқали саҳнани орзу қилган, лекин чиқа олмаган мухлислар қўшиқ айтишади. Улар орасида 90 ёшли отахонлар ҳам бор. Бошқа бири шеър ўқийди. Бир аёл 65 ёшга кирганида қўлига қалам олиб расм чизганини намойиш қилди. Ана шундай умид билан яшаётган одамларни биз ибрат қилиб кўрсатишимиз керак. Кўрсатувимизда ёшлар саҳифаси ҳам бор. Бунда санъат ёки бошқа соҳаларда ижод қилиб келаётган истеъдодли ёшлар фаолияти билан таништирамиз.\n— Кўрсатувнинг янада қизиқарли бўлиши учун қандай лойиҳаларни режалаштиряпсизлар?\n— Кўпчилик мухлисларимиз бизга мурожаат қилишади, маслаҳат беришади, ўз-ўзидан янги ғоя, лойиҳалар пайдо бўлади. Масалан, «Қўшқанотлар», «Бир сурат тарихи», «Бир қўшиқ тарихи» каби саҳифаларимиз шундай тарзда юзага келди. Кўрсатувга олимларни, шоирларни, ёзувчиларни ва бошқа соҳа вакилларини таклиф қилиб, эркин мавзуларга кенг ўрин берамиз. Уларда томошабинларни қизиқтирган саволларга жавоб олишга ҳаракат қиламиз.\nЭндиликда кўрсатувни вилоятларда ҳам тасвирга олмоқчимиз. Асосан қишлоқ одамларининг турмуш тарзи, қувонч-шодликлари, умуман мустақиллик аталмиш олий неъмат оддий одамларимиз ҳаётида, тақдирида қандай ифода топаётгани тўғрисида кўрсатувлар тайёрламоқчимиз.\n— Тажрибали бошловчи сифатида ёш ҳамкасбларингизга қандай маслаҳат берасиз.\n— Бизнинг касбимиз сўз билан боғлиқ. Адабий тилимиз бой имкониятларидан қанча кенг фойдаланиб, халқона ибораларни қўлласак, томошабинлар олдида шунча ҳурматимиз ошади. Телебошловчилик машаққатли меҳнатни талаб этади. Ҳамиша ижодий изланишимиз керак. Ёш ҳамкасбларимизга маслаҳатим томошабин олдидаги масъулиятни ҳеч қачон унутишмасин.\nБарча ҳамкасбларимга машаққатли ва шарафли ишимизда ҳамиша муваффақиятлар ёр бўлишини тилайман.\nАльбина ЖУМАНОВА суҳбатлашди.


Oldingi maqola ФУҚАРОЛАР ЭМАС, ҲУЖЖАТЛАР ҲАРАКАТЛАНМОҚДА\nKeyingi maqola ПАСПОРТ АЛМАШТИРИШГА ҲАММА УЛГУРИШИ МУМКИНМИДИ?\nВилоятимизда 30 июнь – Ёшлар куни кенг нишонланди.\nМаълумки, 2017 йил 30 июнь куни Тошкент шаҳрида Ўзбекистон “Камолот” ёшлар ижтимоий ҳаракатининг IV Қурултойи бўлиб ўтган эди. Қурилтойда Президентимиз Шавкат Мирзиёев нутқ сўзлаб, мамлакатимизда ёшлар сиёсатига оид қатор таклиф ва ташаббусларни ўртага ташлаган, муаммолар ҳақида очиқ фикр билдирган, самарасиз фаолият юритаётган ташкилот номини ва фаолиятини тубдан ўзгартириш вақти келганини айтиб ўтган эди.\nПрезидентимиз ташаббуси билан “Камолот” ЁИҲ нодавлат нотижорат ташкилоти фаолияти тугатилиб, унинг ўрнида Ўзбекистон ёшлар иттифоқи давлат ташкилоти тузилди. 30 июнь эса мамлакатимизда “Ёшлар куни” деб эълон қилинди.\nАна шу сана муносабати билан ўтказилган тадбирларда бир йил ичида эришилган ютуқлар, йўл қўйилган камчиликлар таҳлил этилди. Мамлакатимиз ижтимоий ҳаётида фаол қатнашаётган, илм-фанда, спорт ва санъатда ёхуд бошқа соҳаларда эришаётган ютуқлари билан юртимиз номини дунёга таратишга ҳисса қўшаётган ёшлар эътироф этилди.\nБайрам тадбирлари дастлаб чекка қишлоқ ва маҳалларда ўтказилган спорт мусобақалари, маданий-маърифий тадбирлар билан бошланди. Туман ва шаҳарлардаги ўйингоҳларда, маданият-истироҳат боғларида “Ёшлар сайиллари” ташкил этилди. Туманларда “Бахтли оила қурамиз” шиори остида ихчамлаштирилган тўйлар бўлиб ўтди.\nҲарбий қисмлар ва “Темурбеклар мактаби”да “Ватан ҳимояси – юксак масъулият” шиори остида оммавий тадбирлар, учрашув ва давра суҳбатлари ташкил этилди.\nЯккабоғ туманининг Айғиркўл маҳалласи ҳудудида қуриб битказилган 84 хонадонли “Ёшлар уйи” тантанали равишда ўз эгаларига топширилди.\nҲар жиҳатдан қулай, шинам, кенг ва ёруғ янги уйларнинг узоқ муддатли имтиёзли ипотека кредитлари асосида берилганлиги ёш оилалар учун жуда катта имконият яратади.\n- Бугун ҳаётимдаги энг унутилмас кунлардан биридир, - дейди жанговар самбо бўйича Осиё чемпиони Гулдона Рўзиева. – Чунки, оилам билан биргаликда янги уйга кўчиб ўтдик. Биз ёшларга бўлаётган бундай эътибор, берилаётган имконият ва имтиёзлар янги марралар сари руҳлантиради.\nБайрам куни вилоят ҳокимлигида “Ёшлар – келажак бунёдкори” шиори остида “Ҳоким ва ёшлар” учрашуви ҳам бўлиб ўтди. Учрашувда вилоят ҳокими Зафар Рўзиев Ўзбекистон Республикаси Президентининг Ўзбекистон ёшларига табригини ўқиб эшиттирди.\nШунингдек, очиқ ва самимий руҳда ўтган мулоқотда вилоят ҳокими ёшларнинг ўқишда, меҳнат ва жамоат ишларида фаол иштирокини, эришаётган ютуқларини алоҳида эътироф этди. Ёшлар жамиятнинг энг илғор қатлами сифатида ҳамиша қўллаб-қувватланиши, уларнинг ҳар жиҳатдан баркамол шахс бўлиб вояга етишларини таъминлаш доимий эътибордаги энг асосий вазифа эканини таъкидлади. Мулоқот давомида ёшларнинг таклиф-мулоҳазалари, келгусидаги режалари, уларни қийнаётган муаммолар ҳақида фикрлашилди.\nУчрашувда Ўзбекистон Республикаси Президенти Фармони билан “Мард ўғлон” давлат мукофоти билан тақдирланган 2 нафар вилоятимиз ёшларига ушбу мукофот тантанали равишда топширилди.\nБайрам тадбирлари Қарши шаҳридаги “Геолог” ўйингоҳида ташкил этилган галаконцерт билан давом этди.\nТадбирда бир гуруҳ фаол ёшларга Ўзбекистон Республикаси Президентининг совғалари ҳамда Ўзбекистон ёшлар иттифоқи вилоят кенгашига Президент совғаси - “Исузу” автобуси тантанали равишда топширилди.\nЖамшид НОҚОБИЛОВ олган суратлар.


Amazon санкцияларга қарамай Эрон билан савдо қилганини маълум қилди\n16:50 / 11.02.2017\nAmazon интернет-ритейлери Эрон билан АҚШ санкцияларига қарамай савдо олиб борганини хабар берди, деб маълум қилмоқда Bloomberg.\nКомпаниядан айтишларича, 2012-2016 йилларда Эрондан ташқарида жойлашган, бироқ ушбу мамлакат раҳбарияти томонидан назорат қилинувчи шахслар ва ташкилотларга истеъмол товарлари сотилган ҳамда етказиб берилган. Бундай келишувлар Эрон таҳдидини камайтириш ва Суриядаги инсон ҳуқуқлари тўғрисидаги қонун таъсири остига тушган.\nКомпания раҳбариятининг маълум қилишича, ушбу мижозлар билан келажакда ҳамкорлик қилишни режалаштирилмаяпти. Маҳсулотлар орасида дастурий таъминот, шунингдек, жониворларга мўлжалланган товарлар ва кийим-кечаклар бўлган.


Чақимчи ва ҳасадгўйнинг жазоси\nОдамлар орасида фасодлар ёйилиши, адоват ўтини ёқишига сабабчи бўлувчи омилларнинг энг ёмони – чақимчилик. Унинг нақадар салбий оқибатларга олиб келишини деярли ҳар бир онгли инсон яхши билса-да, негадир унга эргашиб кетаверади. Бировнинг гапини ташиб келган инсон бизнинг ҳақимизда ҳам унга гап ташишини эсимиздан чиқариб қўямиз ёки эътибор бермаймиз. Аллоҳ таоло уларга итоат этишдан ман қилган: «Итоат қилма! Ҳар бир қасамхўр, пасткашга, кишиларни айбловчи, чақимчилик қилиб юрувчига» (Қалам сураси, 10-12-оят).\nПайғамбаримиз соллаллоҳу алайҳи ва саллам саҳобалардан: “Туҳмат ёки чақимчилик нима эканини биласизми?” дeб сўрадилар. Саҳобалар: “Аллоҳ ва унинг Расули билувчироқ”, дeйишди. Расулуллоҳ соллаллоҳу алайҳи ва саллам: “Бу – одамларнинг орасини бузиш учун гапини бир-бирларига нақл қилиб юришдир”, дедилар.\nАбу Бакр ибн Абдуллоҳдан ривоят қилинишича бир подшоҳнинг доно вазири бор эди. Ҳар куни подшоҳнинг ёнига кирганда: “Яxшилик қилганга яxшилик қил, бадхулққа ўзининг ахлоқсизлиги кифоя”, дeр эди. Подшоҳ вазирини ҳурмат қилар, бироқ мулозимларидан бири унга ҳасад қиларди. Бир кун подшоҳнинг олдига бориб:\n— Вазирингиз доимо сизни ёмонлаб: “Подшоҳнинг оғзидан шундай бадбўй, сассиқ ҳид кeладики, унга яқин боришга тоқат қила олмайман дeйди”, деб чақимчилик қилди.\nПодшоҳ: “Бу сўзингга далилинг борми?” дeб сўради.\nҲасадчи: “Вазирни ҳузурингизга чақиринг, бурнини енги билан тўсиб кирса, сўзим тўғрилигини кўрасиз”, дeди. Сўнг подшоҳнинг ёнидан чиқиб, вазирнинг олдига борди. Вазирни уйига меҳмонга таклиф қилди. Уни саримсоқ қўшилган овқат билан меҳмон қилди. Вазир зиёфат тамом бўлгандан кeйин ҳасадчининг уйидан чиқиб, подшоҳнинг ёнига борди. Подшоҳ синаш учун: “Яқинроқ кeл!” дeди. Вазир саримсоқ ҳидидан хижолат бўлиб, бурнини тўсиб яқинроқ борди. Подшоҳ буни кўриб, мулозимнинг сўзи тўғри эканига ишонди.\nПодшоҳ кимга илтифот ёки ғазаб қилса, xат ёзиб, муҳрлаб: “Бу xатни сарой бошлиғи қўлига бeр”, дeб xат топширадиган одати бор эди. Сарой бошлиғи xатни ўқиб, подшоҳ нима буюрган бўлса, уни амалга оширарди. Ўша одати бўйича xат ёзиб, муҳрлаб вазирга бeрди ва сарой бошлиғига учрашни буюрди. Вазир xатни олиб кeтаркан, йўлда ҳасадчи учраб қолди. Мулозим: “Бу қандай xат?” дeб сўради. Вазир: “Подшоҳ мeнга ҳадя инъом қилди”, дeди. У чиндан ҳам шундай деб ўйлаган эди. Мулозим: “Иккимизнинг яxши танишлигимиз ҳурмати xатни мeнга бeр, ҳадяни мeн олай. Сендан менга бир илтифот бўлсин”, дeди.\nВазир xатни унга топширди. Ҳасадчи сeвиниб, xатни сарой бошлиғига топширди. Сарой бошлиғи xатни ўқиб мулозимларига: “Бу одамни қатл этинглар, подшоҳ шундай буюрибди, подшоҳнинг амрини бажаринг!” дeди.\nСарой бошлиғининг буйруғини эшитиб, ҳасадчи: “Бу xат вазирга бeрилган эди, мeн ундан сўраб олгандим!” дeб дод-фарёд қилса ҳам фойдаси бўлмади.\nСарой бошлиғи бу воқeани подшоҳга маълум қилди. Подшоҳ буни яxшилаб тафтиш қилган эди ҳаммаси маълум бўлиб, вазирнинг гуноҳсиз эканини билди. Подшоҳ унинг мартабасини яна ҳам оширди. Шунга вазирига: “Ҳар куни ёнимга кирганингда биринчи сўзинг “яxшилик қилганга яxшилик қил, бадкорга ўзининг бадкорлиги кифоя” дeр эдинг, ҳақ экансан, ҳасадчининг бадкорлиги унинг бошига етди”, дeди.\nДругие материалы в этой категории: « Тунда бедор бўлинг!\tАллоҳ таоло нега Фиръавннинг иймонини қабул этмаган? »


Буни динга алоқаси борми? — Зикр аҳлидан сўранг\nСаволлар › Мавзу: Турли саволлар › Буни динга алоқаси борми?\nI сўради 7 ой аввал\nАссалому алайкум! Аллоҳ сизлардан рози бўлсин. Саволим шуки мучал ёшига тўлганда бўй баравар оқлик ва эҳсон қилиб масжид ёки зиёратгоҳ жойларга олиб бориш керакми? Буни динга лаоқаси борми ўзи?


"Яндекс"нинг Украинадаги офисларида тинтувлар ўтказилди\n18:53 / 29.05.2017\nУкраина хавфсизлик хизмати 29 май куни "Яндекс.Украина"нинг Киев ва Одессадаги офисларига тинтув ўтказгани келган.\n"Давлатга хиёнат қилиш жиноий иши доирасида Киев ва Одессадаги компанияларда тинтув ўтказилмоқда", деб маълум қилган "Интерфакс" ахборот агентлигига Украина хавфсизлик хизмати спикери Елена Гитлянская.\nАввалроқ маълум қилингандек, Украина президенти Пётр Порошенко 15 майдаги фармони билан Украинанинг миллий хавфсизлик ва мудофаа кенгашининг 2017 йил 28 апрелдаги "Персонал махсус иқтисодий ва бошқа чекловчи чоралар (санкциялар) қўллаш ҳақида"ги қарорини кучга киритди. Қарорда белгиланган санкциялар остига "ВКонтакте" ва "Одноклассники" ижтимоий тармоқлари, "Мэйл.ру", "Яндекс" компаниялари ва уларнинг хизматлари ҳам тушди. Украинада "Мэйл.ру" ва "Яндекс"нинг барча хизматларига кириш 3 йилга тақиқлаб қўйилди.\nЯнукович Украина ҳукуматига очиқ хат ёзди\nУкраина бош вазири МДҲдан чиқишнинг иқтисодий оқибатларига баҳо берди


Ўзбеклар - қозоқ полицияси ўлжаси\n04 декабр 2020, Тошкент вақти: 04:30\nМиграция қонунида ўзбекистонликлар учун белгиланган чеклов туфайли¸ Қозоғистонда ишлаëтган юз минглаб ўзбеклар ноқонуний мақомга тушиб қолган.\nЎзбекистон фуқароларининг Қозоғистон ҳудудида рўйхатдан ўтмай юриши учун белгиланган қисқа муҳлат¸ расмийларга кўра¸ яқин орада ўзгармайдиган кўринади.\nҚозоғистон Ички ишлар вазирлиги полиция идораларида рўйхатдан ўтмаган тожикистонлик ва қирғизистонлик фуқаролар билан боғлиқ вазиятни ҳозирча кескинлаштирмоқчи эмас.\nБу ҳақда Қозоғистон Ички ишлар вазири Бауржон Муҳамеджонов 2009 йилнинг 29 январ куни вазирликнинг 2008 йил якунларига бағишланган коллегиясида билдирди.\nЖаноб Муҳамеджонов мамлакат ҳудудида ҳозирда 700 мингга яқин қирғизистонлик ва тожикистонлик миграция бошқармаси рўйхатидан ўтмай яшаётгани ва ўз идораси бу ҳолатга кўз юмаëтганини маълум қилди.\nҚозоғистон қонунлари¸ айнан Қирғизистон ва Тожикистон фуқароларининг мамлакатда яшаб-ишлашларини енгиллатишни назарда тутади. Аммо мамлакатда кучайиб бораëтган молиявий бўҳрон шароитида айрим сиëсий гуруҳлар бу енгилликни чеклашни талаб қилмоқдалар.\nҚозоғистон Ички ишлар вазирининг пайшанба кунги баëноти¸ бу босимларга қарамай¸ амалдаги қонунчиликнинг ўзгаришсиз қолажагини англатади.\nВазирлик расмийси Боғдот Хўжахметов¸ Озодлик билан суҳбатда 2008 йил қабул қилинган миграцияга оид қонуннинг асосий ўринларига изоҳ беради.\n- Ўтган йили Қозоғистон миграция қонунчилигига ўзгартиш киритилиб, унга мувофиқ, Қирғизистон фуқаролари Қозоғистон ҳудудида 90 кун, Тожикистон фуқаролари эса 30 кун миграция бошқармаларида рўйхатдан ўтмаган ҳолда юриш ҳуқуқига эга бўлган эдилар. Бу масала ҳукуматлараро миқёсда ҳал қилинган.\nМазкур масала Тожикистон президент Эмомали Раҳмон ва Қирғизистон президенти Бакиевларнинг Қозоғистонга қилган ташрифлари чоғида кўтарилган эди.\nШундан сўнг Қозоғистон Ички ишлар вазирлиги бу икки давлат фуқароларининг Қозоғистонга келиш тартибини енгиллаштириш қарорини қабул қилган эди.\nБироқ Ўзбекистон томонидан бундай масала кўтарилмаган, деди Ички ишлар вазирлиги матбуот котиби Боғдот Хўжахметов.\nҚозоғистоннинг амалдаги миграция қонунчилигига кўра¸ Ўзбекистон фуқаролари Қозоғситон ҳудудида рўйхатдан ўтмаган ҳолда фақат беш кун юришлари мумкин¸ холос.\nВаҳоланки¸ Қозоғистонга иш илинжида келаëтган қўшнилар орасида ўзбекистонликлар энг катта рақамни ташкил этади.\nБундай чеклов¸ Қозоғистондаги ўзбек мардикорларининг маҳаллий полиция ходимлари овининг асосий нишонига айлантириб қўймоқда.\nҚозоғистон Ички ишлар вазирлиги миграция бошқармаси раҳбари Серик Саинов ҳам¸ қозоқ полициячилари томонидан қўлга олинаётган чет эллик муҳожирларнинг кўпини ўзбекистонликлар ташкил қилишини яширмайди.\n- Қозоғистонга келаётган муҳожирларнинг энг кўп қисмини ўзбекистонликлар ташкил қилади.\nШунинг учун ҳам қўлга тушган меҳнат муҳожирларининг аксари Ўзбекистон фуқароларидир, дея қисқа жавоб билан чекланди қозоқ расмийси.\n2008 йилнинг апрел ойида Ўзбекистон президентининг Қозоғистонга расмий ташрифидан аввал қўшни давлатда ишлаётган аксар ўзбекистонлик меҳнат муҳожирлари Ислом Каримовнинг Нурсултон Назарбоев билан учрашуви чоғида муҳожирлар масаласини ҳам кўтариши, пировардида Қозоғистонда ишлаётган ўзбекистонликларнинг шароити ҳам бироз яхшиланишига умид боғлаган эдилар.\n- Нега десангиз, биз бу ерга келганимизга кўп йил бўлди, ўрганиб қолдик, ватанимиздек бўлиб қолди.\nЎзбекистонда иш йўқ, болалар ҳунари бўлгани билан бекор юришибди, деган эди Олмаотада ишлаётган ўзбек меҳнат муҳожирларидан бири.\nБироқ Ислом Каримов қозоғистонлик ҳамкасби билан музокаралар чоғида миграция масаласи бўйича лом-мим демади.\nЎзбекистонлик таҳлилчи Комрон Алиев фикрича, давлат раҳбарларининг амбициялари минтақа мамлакатлари ўртасидаги интеграцияга мудом халақит бериб келаяпти:\n- Ўрта Осиё республикалари ўртасидаги муносабат яхши бўлишдан анча йироқроқда.\nУлар ўртасида умумий бозор ташкил қилса бўларди, ўртасидаги муносабатларни яхшилашса бўларди, аммо биз бунинг аксини кўраяпмиз.\n2008 йил апрелида Ислом Каримов Остонага сафари чоғида “аввал Қозоғистон бизга тараққиёт томонидан етиб олсин”, деган эди.\nБундай баёнотлар давлатлар ўртасидаги муносабатларнинг яхшиланишига йўл бермайди.\nДавлат раҳбарлари ўртасидаги келишмовчиликдан кўпроқ калтак оддий халқнинг бошига келиб тушаверади, дейди Комрон Алиев.\nҲозирда Ўзбекистон Жанубий Корея ва Россия билан ана шундай шартнома имзоланган бўлса, яқин келажакда Италия ва Бирлашган Араб Амирликлари билан миграция масаласида давлатлараро ҳужжатларнинг имзоланиши режалаштирмоқда.\nАммо аксар кузатувчилар фикрича, ҳозирда аксар ўзбекистонликлар узоқ хориждан кўра Ўзбекистонга яқин бўлган Қозоғистонда қонунан ҳимояланган равишда ишлашни афзал биладилар.


Карантин Жануби-Шарқий Осиёда экологиянинг яхшиланишига сабаб бўлмоқда\nКоронавирус пандемияси туфайли жорий қилинган карантин ва бошқа чеклов чоралари Жануби-Шарқий Осиёдаги мегаполисларда экологик вазиятни сезиларли даражада яхшилади. “Энергия ва тоза ҳаво тадқиқот маркази” эълон қилган маърузада гап шу ҳақда боради. Бу ҳақда ЎзА ёзмоқда.\nТадқиқот натижаларига кўра, март ойи ўрталаридан май ойининг бошларигача азот оксиди (NO2) даражаси Жакарта, Куала-Лумпур, Манила шаҳарларида ўтган йилнинг шу даври билан таққослаганда анча камайган. Экспертларнинг фикрича, бу саноат ишлаб чиқариш суръатлари пасайгани ва транспорт ташувларининг қисқаргани сабабли юз берган. Масалан, Малайзия пойтахтида ушбу кўрсаткич қарийб 60 фоизга, Филиппинда 45 фоизга тушган бўлса, Индонезияда пасайиш 40 фоизни ташкил этган. Шунингдек, Сингапурда 30 фоиз, Таиландда 20 фоиз пасайиш кузатилган.\nТадқиқот муаллифларининг таъкидлашича, Камбожа ҳамда Лаосда ушбу кўрсаткич ўзгаришсиз қолган. Чунки ушбу икки мамлакатда коронавирус пандемияси туфайли чеклов чоралари жорий қилинмаган.\nМаърузада қайд этилишича, Жаҳон соғлиқни сақлаш ташкилоти маълумотига кўра, Жануби-Шарқий Осиёда экологик вазиятнинг ёмонлиги туфайли келиб чиқадиган касалликлардан ҳар йили 800 минг киши ҳаётдан кўз юмади.


"The Fast Ride from The Best Broker" тадбири\nТанловлар / Lotus Evora 2012\n"Энг яхши брокердан спорткар" тадбири тугалланди\n"Энг яхши брокердан спорткар" тадбири расман тугалланди. 25 май куни 5 та асосий валюта жуфтликлари курсларидан соат 23:59 га келиб шаклланган Lotus-сон қайд этилди. Шундай қилиб, "Энг яхши брокердан спорткар" тадбирининг Lotus-сони — 7 6 7 5 2 бўлди. ИнстаФорекс компаниясининг акциялар ва танловлар бўлими маъмурияти танловнинг дастлабки якунларини чиқарди, булардан қиймати бўйича Lotus-сонга энг яқин ва тадбирнинг барча шартларини қаноатлантирувчи савдо ҳисоб-варағи белгилаб олинди. Ютиб чиққан ҳисоб-варағи — 276751 — Москва шаҳри яқинидаги Подольск шаҳридан (Россия) Юрий Лукиновга тегишли экан.\nҲисоб-варағининг тури: ҳақиқий савдо ҳисоб-варағи\nЎтказиш даври: 2010 йил 1 июндан 2012 йил 25 майи қадар\nБош соврин: Lotus Evora\nИштирок этиш шартлари: ҳисоб-варағини камида 1 000 USD суммага тўлдириш\nТадбир ғолиби 276751 рақамли ҳисоб-варағи эгаси бўлди, ғолиб Lotus-сон деб аталувчи сондан фойдаланиб тасодифий тарзда аниқланган эди. (Lotus-сон 2012 йилнинг 25 май куни соат 23:59да асосий 5 та валюталар жуфтиклари курсларининг 5 та охирги рақамларидан шакллантирилган эди).\n"Энг яхши брокердан спорткар" тадбири ғолиби Lotus Evora автомобилини ҳам, ёки ҳисоб-варағига киритши учун пулни ҳам танлаб олиши мумкин эди. Жиддий мулоҳазалардан сўнг Юрий пулли совринни танлади. ИнстаФорекс компанияси бахтли соврин ғолибини ғалаба билан муборакбод этади ва келгусида катта муваффақиятлар тилайди.\nИнстаФорекс билан валюта трейдинги осмонига кўтарилинг!\nБизнинг компания Европанинг энг йирик авиакомпанияларидан бири "Czech Airlines" билан ИнстаФорекснинг брендли самолёти тўғрисида шартнома тузди. ИнстаФорекс билан ишлаш - бу фақат қулайлик ва тенги йўқ сифат эмас, балки Сизнинг трейдингизнинг юқори тезлиги ҳамдир. Бизнинг компаниямиз билан яқин ўзарофойдали ҳамкорликка тайёр бўлган ҳар бир кишига валюта савдосининг чўққиларига эришиши кун сайин мумкин бўлиб бормоқда.\nАндрей Кулебин Муай Тай бўйича кўп карра жаҳон чемпиони\n2012 йилининг 3 июнида Белоруссиянинг Гродно шаҳрида тай бокси бўйича "Муай Тай қироллари" номли халқаро турнир ўтказилган эди, унинг расмий ҳомийси ИнстаФорекс компанияси бўлди. "Муай Тай қироли" номини тай боксчи ва кикбоксинг бўйича кўп карра жаҳон чемпиони Андей Кулебин ишонч билан эгаллади, бу билан уч рингдаги муваффақият Форексдаги муваффақият каби энг яхши бўлиш учун интилишда ўзига ишонишни ва саботни талаб этишини исботлади.\nЧемпион бўлиш учун нималар керак? Акс таъсир тезлиги ва техниканинг мукаммаллиги!\nЎз олдига жуда юқори мақсадлар қўйиш, берилган баландликдан ўтиш ва планкани яна ҳам юқорироқ кўратириш - ИнстаФорекс компаниясини ва спортчи, қоидасиз жанг бўйича жаҳон чемпиони, актёр, телебошловчи, кинопродюсер, ёзувчи Олег Тактаровни ана ушлар бирлаштириб туради. Бу одам ўзининг ўзи шакллантирган, халқаро ИнстаФорекс брокерининг юзи ҳисобланади.


Барнум эффекти мунажжимлар башорати – Fikrat.uz\n9:16 / 29.11.2020 29.11.2020 15689 0\nнимага асосланганини англатади\nБошқа одамлар эътибор қаратишига ва ҳурмат қилишига муҳтожсиз, айни вақтда ўзингизга танқидий ёндашаяпсиз. Баъзи камчиликларингиз бўлишига қарамай, одамларни яхши жиҳатларингиз борлигига ишонтира оласиз. Бироз сабрли бўлсангиз, мақсадингизга эришасиз.\nТашқаридан ўзига ишонган одамдай кўринасиз, лекин ичингизда жуда ҳаяжонланасиз. Баъзида бирор ишни қилиб, тўғри қилдимми-йўқми дея иккиланасиз. Сизни қоидалар билан чеклаб қўйишларидан ўзингизни ёмон ҳис қиласиз…\nШу каби мунажжимлар башоратини ўқигач, ҳар бир инсон унинг нақадар ўзига мослигидан ҳайратланиши эҳтимолдан холи эмас. Аслини олганда эса ҳайрон қоладиган жойи йўқ. Юқоридагиларни баён этиш учун ҳар бир бурж бўйича осмондаги юлдузларни кузатиш ҳам талаб этилмайди. Бу одамларнинг умумлашган шахс тавсифи бўлиб, кўпчилик айнан менга тегишли деб ҳисоблайди. Психология фанида Барнум ёки Форер эффекти деб аталади.\nПсихолог Бертрам Форер 1948 йилда тадқиқот ўтказиб, ушбу ҳолатни тушунтириб беради. Тадқиқотда талабаларга шахснинг психологик анализлари натижаларидан иборат тест берилади. Бироқ ҳақиқий натижалар ўрнига мунажжимлар башорати тарқатилган эди. Кейин эса Форер ҳар бир талабадан ўзи ҳақидаги таърифнинг мослик даражасини баҳолашни сўрайди. Натижа Форерни ҳайратга солади. Жавобларнинг аксарияти барча талабага тўғри келади.\nУмумий қоидага кўра, Барнум эффектида таърифлар мавҳум, ноаниқ гаплардан иборат, кўрсатилган хусусиятлар кўпчиликка хос бўлиши керак. Масалан: сиз бахтли бўлишга ҳақлисиз, гўзал феъл-атворингиз билан ажралиб турасиз, ақлли ва интилувчансиз каби. Энг муҳими, таъриф одамни ижобий жиҳатдан характерлаши керак.\nБир француз психологи газетага астролог хизмати ҳақидаги рекламани жойлаштиради. Юзлаб буюртмага эга бўлгач, у ҳамма мижозларига бир хил мазмундаги, мавҳум гапларни ёзиб юборади. Буни қаранг-ки, унга 200 дан ортик киши аниқ башорат учун миннатдорлик билдиради.\nИккита кўз мавжудлиги ҳамма умуртқали ҳайвонларга хос, демак, бу уларни фарқловчи омил эмас. Моҳиятан ҳар бир психологик хусусият маълум даражада ҳаммага тегишлидир, – деб ёзади Форер мақолаларидан бирида. Яъни башоратда қандай хусусиятлар саналган бўлса, улар кўп ҳолларда ҳаммага тегишли бўлади.\nМаълумки, танқидни ҳамма ҳам қабул қила олмайди, аксариятимизга мақтов, олқиш ёқади. Шунинг учун Барнум эффекти ижобий гаплардан иборат бўлади.\nЭкстрасеанслар, фолбинлар, сохта психологлар бу техникадан усталик билан фойдаланишади. Уларнинг қабулига келганлар эса, ўзи ҳақидаги аниқ маълумотларни эшитаётгандан ҳайрон бўлишади.\nИзоҳ қолдиринг Барнум эффекти мунажжимлар башорати\n9:29 / 24.04.2020 19.08.2020 40037 0\n10:37 / 22.04.2020 17.08.2020 26623 0\n17:29 / 13.08.2020 23.09.2020 44601 0\n7:28 / 04.08.2020 07.08.2020 19711 0\n14:49 / 09.03.2020 04.09.2020 29965 0\n21:42 / 16.10.2020 01.11.2020 33368 0\n16:24 / 31.03.2020 14.09.2020 29324 0\n19:09 / 24.11.2020 24.11.2020 12726 0


Керри: Россияга нисбатан санкциялар Минск келишувлари бажарилмагунча сақланиб қолади\n20:29 / 13.02.2016\nЕвропа ва АҚШ томонидан Россияга қарши киритилган санкциялар Украина бўйича Минск келишувлари тўлиқ бажарилмагунча сақланиб қолади, деб айтди АҚШ Давлат котиби Жон Керри. Бу ҳақда Reuters ахборот агентлиги хабар бермоқда.\n"Мен АҚШ ва Европа санкцияларни қўллаб-қувватлаш борасида ҳам, Украинага ёрдам бериш борасида ҳам якдил бўлишда давом этишига ишончим комил", деб айтди Керри Мюнхендаги хавфсизлик бўйича конференциядаги нутқида.\nКеррининг айтишича, Россия оддий танлов олдида турибди: Минск келишувларини тўлиқ бажариш ёки санкциялардан зиён кўришда давом этиш.\nАввалроқ Россия бош вазири Дмитрий Медведев Россияга қарши санкциялар сиёсий натижаларга олиб келмаслигини айтганди.


36504 Ўқиш режими + -\nГулзода Ўш шаҳрининг Араван қишлоғида, муҳандис ва ўқитувчи оиласида туғилиб ўсган. Мактабда бир неча марта информатика фанидан бўлиб ўтган фан олимпиядалари ғолиби бўлиб, келажакда дастурлаш соҳасида фаолият кўрсатишни ният қилган. Аммо кейинчалик онасининг касбига, яъни инглиз тили ўқитувчиси бўлишга қарор қилган.\nҲозирда у Англиянинг нуфузли тадқиқот олийгоҳларидан бири ‒ University College Londonда таълим олмоқда. Гулзода Буюк Британияда магистратура босқичида таълим олиш имконини берувчи Chevening дастури стипендиясини қўлга киритган.\nҚаҳрамонимиз Англияда оиласи, яъни турмуш ўртоғи ва тўрт нафар фарзанди билан яшаб, таълим олмоқда.\n“Менинг ҳозирги ўқишим Чивнинг (Chevening) дастури ва Буюк Британия ҳукуматининг молиявий кўмаги билан амалга оширилади. Талабалик вақтларимдаёқ, магистратурада таълим олишни орзу қилардим. Турмуш ўртоғимнинг доимий қўллаб-қувватлаши сабаб Чивнинг дастурида иштирок этишга қарор қилдим. Ушбу дастурни танлашимнинг асосий сабаби дастур бир йилга мўлжаллангани, ёш бўйича чекловлар йўқлиги ва оилавий бориб яшаш имконияти ҳам мавжудлигидир. (Лекин дастур фақатгина талабанинг ҳаражатларини қоплайди, талабадан бошқалар ўз ҳисобидан боради.) Грант талабанинг йиллик ўқиш харажатларини тўлиқ қоплайди. Стипендияни қўлга киритиш осон бўлмади”, ‒ дейди у limon.kg сайтига берган суҳбатида. ‒ Биринчи марта иштирок этганимда, дастлабки босқичдан ўтолмадим. Лекин тушкунликка тушмадим ва кейинги мавсумда яна топширдим. Ишонардимки, менга боғлиқ бўлган ҳаммасини қўлимдан келганича бажаришим, бор кучим билан ҳаракат қилишим керак, натижа эса Аллоҳдан. Алҳамдулиллаҳ, айни пайтда Лондоннинг энг яхши университетларидан бирида ‒ University College Londonда таълим ва халқаро ривожланиш йўналишида магистратурада таҳсил оляпман. Бизнинг факультетимиз олти йилдан буён таълим соҳасини ривожлантириш йўналишидаги факультетлар бўйича дунё миқёсидаги рейтингда энг биринчи ўринни эгаллаб келмоқда”.\n16:35 / 29.11.2020 592\n18:48 / 16.09.2020 475\n12:19 / 03.06.2020 1157


Баландроқ бўй, кўркамроқ қиёфа ва каттароқ мия: келажак одами - Техно - PressNews.uz\nБош Саҳифа / Техно / Баландроқ бўй, кўркамроқ қиёфа ва каттароқ мия: келажак одами\nИнсон танаси келажакда ривожланиши мумкин бўлган турли йўлларни назарда тутувчи кўплаб назариялар мавжуд. Олимлар доимо биз қаердан келганимиз ва қаерга кетаётганимиз борасида йўл-йўриқлар топиш илинжида.\nБизнинг танамиз янада ривожланишда давом этиши эҳтимоли ҳам мавжуд. Одам ифлослашиб ва технологияга кўпроқ боғлиқ бўлиб бораётган сайёрада юз бераётган ўзгаришларга мослашишда давом этиши мумкин.\nМутахассисларнинг баъзи тахминлари келажакда одамлар ўз тана рангини онгли тарзда ўзгартира олиш қобилиятига эга бўлишини ҳам ўз ичига олади.\nШунингдек, одам келажакда ҳозиргига нисбатан кўркамроқ бўлиши мумкин. Унинг қомати ва юз тузилиши бугунги кунда кўпчилик ўз жуфтини танлашда қидирадиган хусусиятларга мос тушади: унинг юз ифодаси нозик, қомати эса чиройли бўлади. Бундай назарияни олимлар аввалроқ қилинган хулоса билан асосламоқда. Унга кўра, чиройли аёллар унчалик гўзал бўлмаган аёлларга нисбатан кўпроқ фарзанд кўради, уларнинг кўпчилигини эса қиз болалар ташкил қилади. Уларнинг қизлари эса янада чиройли бўлиб вояга етади ва шу ҳолат такрорланаверади. Аммо бу тренд эркаклар учун амал қилмайди.\nАгар одам янада мураккаброқ ва ақллироқ мавжудот сифатида ривожланишда давом этса, унинг мияси янада катталашиб боради. Бу эса туғруқ чоғида муаммоларни келтириб чиқариши, натижада туғиш вақтидаги оналар ўлими сони кўпайиши ҳақида фикрлар мавжуд.\nКелажакда ақл тиши каби рудимент (қолдиққа айланган) органлар йўқолиши мумкин, чунки улар энди ўз функцияларини бажармаяпти. Бугунги кунда одамларнинг 25 фоизи ақл тиши муртагисиз туғилмоқда, келажакда уларнинг улуши фақат кўпаяди.\nУмуман олганда, келажак одами анча баланд бўйли (ҳар асрда инсоннинг бўйи ўртача бир неча сантиметрга баландлашмоқда), кўркамроқ бўлади, каттароқ мия ва, эҳтимол, каттароқ кўзли бўлади. Жағ эса, одам юмшоқ ва суюқ овқатга ўтиши сабабли, кичраяди.\nМанба: Look At Me


22 сентябрь, 2021, 18:00\nРақиб кўп гол ўтказадиган жамоа...\nЖасур Яхшибоев ўйнаётган “Шериф” жамоаси бугун Молдова чемпионатида навбатдаги учрашувини ўтказади.\nАмалдаги чемпион 11-тур доирасида “Флорешти” футболчилари билан куч синашади.\nМолдова чемпионатининг юқори лигаси – Миллий дивизионда саккизта жамоа иштирок этмоқда. Улар орасида энг қудратлиси “Шериф” ҳисобланади.\nТирасполликлар чемпионатдаги илк ғалабасини 2000-2001 йилги мавсумда нишонлаган. Йигирма йил ичида “Шериф” футболчилари бир маротабадан кумуш ва бронза медалларга эга чиққан. Қолган чемпионатларни чемпион сифатида якунлаган.\nЖорий мавсумда Яхшибоев жамоаси тўртта ғалаба, биттадан дуранг ва мағлубият қайд этиб, 13 очко билан тўртинчи поғонада қайд этилган.\nТирасполликлар мусобақада биринчи ўринда бораётган “Петрокуб”дан тўққиз очкога ортда қолмоқда. Бироқ, “Шериф” пешқадамдан тўртта ўйин кам ўтказган ва бу захирадаги учрашувларнинг барчасида зафар қучса, “Петрокуб”дан ўзиб кетиш имкони бор.\nЖасур Яхшибоев “Шериф” таркибига қўшилганидан кейин дебют учрашувини айнан “Петрокуб” жамоасига қарши ўтказди. Илк баҳсда биттадан гол ва голли пас берган ҳамюртимиз “Шериф”га асосий рақибни мағлуб этиб берди – 2:0.\nБўлажак учрашув олдидан “Шериф” футболчиларининг кайфияти яхши. Украиналик мутахассис Юрий Вернидуб шогирдлари тарихда илк бор, УЕФА Чемпионлар лигаси гуруғ босқичида ўйнаб, дебют учрашувида Донецкнинг “Шахтёр” клубини тиз чўктирди. Жасур Яхшибоев ўша беллашувда “кўҳна қитъа”нинг энг нуфузли турниридаги дебютини нишонлади.\nТирасполликларнинг бу галги рақиби – “Флорешти” чемпионатнинг энг заиф жамоаси. Улар ўнта учрашувнинг барини бой берган. Рақибларга энг кам – атиги бешта гол уриб, ўз дарвозасидан энг кўп – 27 та маротаба тўп олиб чиққан.\n“Шериф” ҳужумининг етакчиларидан бирига айланган Жасур Яхшибоевдан кўпчилик чемпионатнинг ҳимоячи энг заиф жамоаси билан бўладиган ўйинда гол кутаётгани бор гап.\n“Шериф” футболчилари учун бугунги ва 25 сенятбрь куни “Динамо-Авто” клубига қарши ўтказиладиган учрашув муҳим аҳамият касб этади. Тирасполликлар учун охирги икки ўйин Чемпионлар лигаси гуруҳ баҳсида “Реал” билан бўладиган беллашувга тайёргарлик вазифасини ўтайди. Тақвимга кўра, Жасур Яхшибоев ва унинг жамоадошларини 28 сентябрь куни “Сантьяго Бернабеу”да гуруҳнинг энг қудратли жамоасига қарши ажойиб ўйин кутмоқда.\nЭслатиб ўтамиз, Жасур Яхшибоев ўтган мавсумда “Шахтёр-Солигорск” таркибида Беларусь чемпионлигини қўлга киритганидан кейин, шу йилнинг бошида Польша чемпиони “Легия” билан шартнома имзолаган эди. Футболчимиз янги жамоа сафида ўйин амалиётига эга бўлмади. Шу боис ёзги трансферлар охирида “Шериф”га ижарага ўтди ва бир мавсум Тирпасполь клуби шарафини ҳимоя қилади.\nЯхшибоев Европа Чемпионлар лигасининг гуруҳ босқич ўйинларида ўз салоҳиятини намойиш эта олса, унинг фаолиятида бурилиш бўлиши мумкин.\n"Шериф" - "Флорешти" учрашуви Тошкент вақти билан 21:00да бошланади.


ШҲТ дипломатлари Москвага тўпланди\n23 ноябр 2020, Тошкент вақти: 21:47\nБугун Москвада Россия, Ўзбекистон, Қирғизистон, Қозоғистон, Тожикистон ва Хитой Ташқи ишлар вазирларининг учрашуви бўлиб ўтади. Вазирлар минтақавий ҳамкорликка оид масалаларни муҳокама қиладилар.\nМосква учрашуви 15-16 июн кунлари Екатеринбургда бўлиб ўтадиган Шанхай ҳамкорлик ташкилотининг саммитига тайёргарлик сифатида кўрилмоқда.\nРоссия Ташқи ишлар вазири Сергей Лавров ШҲТга аъзо давлатларни ўзаро ҳамкорлик алоқаларини сусайтирмасликка чақирди.\nТашқи ишлар вазирларининг учрашувида Россия президенти Дмитрий Медведевнинг ҳам қатнашиши кутилмоқда.


ВИРОГЕЛЬ – medu.uz – Дорилар ҳақида маълумотлар ўзбек тилида\nHome Йўриқномалар ВИРОГЕЛЬ\n3 мг/10 мг/г гель\n1 г Вирогель қуйидагиларни сақлайди:\nИгнабаргли дарахтлар эфир мойи (Pini aetheroleum) – 3 мг,\nСилбиол (Silbiolum) – 10 мг\nКарбомер, троламин, этил спирти, метилпарагидроксибензоат, пропилпарагидроксибензоат, тозаланган сув.\nДори шакли: назал қўллаш учун игнабаргли дарахтлар ҳидили тиниқ бўлмаган сарғиш гель.\nАТХ коди: R01A X10\nГель назал қўлланганида гриппни илк даврида даволаш учун ишлатилади. Гель бурун бўшлиғида риновирус кўпайишини ингибиция қилади, бурун шиллиқ қаватининг қон томирларини торайишига ёрдам беради ва секрецияни (ажралиб чиқишини) камайтиради, бурунда салқинлик ҳиссини ҳосил қилади.\nВирус этиологияли тумовни симптоматик даволаш, катталар ва 3 ёшдан ошган болаларда нафас йўлларининг риновирус ва грипп вирусидан профилактик ҳимоялаш учун қўлланади.\nГелнинг фаол моддаларига ва/ёки гелнинг ҳар қандай бошқа компонентига юқори сезувчанлик;\nЭҳтиёткорлик чоралари ва қўллашдаги махсус кўрсатмалар\nГелни кўзга тушишига йўл қўйилмасин, чунки гель кўзнинг шиллиқ қаватига таъсирловчи хусусиятларга эга. Гель кўзга тушганида кўп миқдордаги илиқ сув билан ювиб ташлаш керак.\nҲомиладорлик ва лактация : қўллаш бўйича чекловлар йўқ.\nТранспорт воситаларини ҳайдаш ва потенциал хавфли механизмларни бошқариш қобилиятига дори воситаси таъсирининг ўзига хослиги\nГель транспорт воситаларини ҳайдаш ва механизмлар билан ишлаш қобилиятига таъсир қилмайди.\nПрепарат болалар олаолмайдиган ва кўрмайдиган жойда сақлансин ва яроқлилик муддати ўтганидан сўнг қўлланилмасин!\nГелнинг кўп бўлмаган миқдори бурун бўшлиғининг олдинги қисмига юпқа қават қилиб қўйилади ва бурун орқали кескин нафас олиб, гелни бурун бўшлиғига чуқурроқ киришига эришилади.\nПрофилактика мақсадида гель ҳар 4 соатда қўйилади, касалликда эса – ҳар соатда қўйилади. Препарат 1-2 ҳафта қўлланади, сурункали касалликларда шифокор кўрсатмаси бўйича даволашни узайтириш мумкин.\nПрепарат қўлланганида баъзида игнабаргли дарахт турларининг эфир мойларига нисбатан юқори сезувчанликка эга бўлган шахсларда аллергик реакциялар бўлиши мумкин. Аллергия симптомлари ёки бошқа нохуш реакциялар пайдо бўлган ҳолда, дарҳол даволовчи шифокор билан препаратни қўллашни кейинчалик давом эттириш бўйича маслаҳатлашиш керак.\nГель қўллаш бўйича йўриқномасига мувофиқ ишлатилганида, дозани ошириб юборилишининг эҳтимоли кам.\nАлюмин тубаларда 15 г дан, тубалар илова-варақаси билан бирга картон қутига жойланган.\nҚўллашга тайёрлаш ва йўқотиш бўйича кўрсатма


НАМАНГАНДАГИ ҒАЛАБА БАЙРАМИ!!! - 28 Апреля 2009 - ФК "Навбахор" фан клуби сайти\nГлавная » 2009 » Апрель » 28 » НАМАНГАНДАГИ ҒАЛАБА БАЙРАМИ!!!\n«Локомотив» жорий мавсумда ўз олдига жиддий мақсадларни қўйган. Жамоа «Пахтакор» ва «Насаф» билан сафарда дуранг қайд этиш баробарида водийнинг икки жамоаси - «Андижон» ва «Нефтчи» устидан ғалаба қозониб, совринли ўринларга даъвогарлардан бири эканлигига шаъма қилгандек, гўё. Жамоамиз«Навбаҳор»нинг эса ўз майдонида, минглаб ишқибозлари ҳурмати учун чиройли ўйин кўрсатиши талаб этиларди.\nШуни таъкидлаш жоизки, ушбу учрашув принципиал аҳамиятга ҳам эга эди. Боиси, «Локо» таркибидаги кўплаб футболчилар ўтган йили Наманганда тўп суришганди. Уларнинг ўзларини нималарга қодирликларини кўрсатишга интилишлари табиий эди. Аммо шу куни «лочинлар» жорий йилдаги ўзларининг энг яхши ўйинларини намойиш этдилар ва ҳақли тарзда ғалаба қозонишди.\nДастлабки дақиқалардан ташаббусни ўз қўлларига олишга ҳаракат қилишган Мустафо Байрамов шогирдлари Александр Филимонов дарвозаси олдида бирин - кетин хавфли вазиятларни вужудга келтиришди. Аммо Гуванчмуҳаммад Овеков, Дилшод Жабборов ва Носир Отақўзиевларнинг зарбаларига аниқлик етишмади. Ўз навбатида, меҳмонларнинг қарши ҳужумлари ҳам хавфли тус олди. Алексей Кликуновнинг зарбасидан сўнг тўп дарвоза тўсинига тегиб қайтган бўлса, жамоа сардори Нўъмон Ҳасанов томонидан йўлланган тўпни Байрамниёз Бердиев ушлаб олди. Хуллас, биринчи бўлимда ҳисоб очилмади.\nТанаффусдан сўнг фаолликни оширган мезбонлар 60-дақиқада ҳисобни очишга муваффақ бўлишди. Раҳматулла Бердимуродовнинг бурчакдан оширган тўпга шу куни майдонда фаол ҳаракат қилган Алишер Маҳмудов зарба берди ва тўп Дилшод Жабборовни «топди». Дилшод эса уни боши билан Филимонов қўриқлаётган дарвозага аниқ йўллади. Ҳисобни тенглаштириш учун олдинга ташланган Вадим Абрамов шогирдлари қулай имкониятлар яратишди. Алексей Кликуновнинг кучли зарбасидан сўнг тўп ҳимоячига тегиб қайтди. Ушбу вазиятдан бир дақиқа ўтар-ўтмас, наманганликлар ҳисобдаги фарқни иккитага оширишди. Раҳматулла Бердимуродов 35-40 метрлар чамаси узоқликдан белгиланган жарима зарбасини қойилмақом тарзда амалга ошириб, россиялик посбонга ҳеч қандай имконият қолдирмади. Бурама усулда тепилган тўп дарвоза тўридан жой олди. 2:0 ҳисобида олдинга чиқиб олган мезбонлар учрашув сўнггида ўйин суръатини бироз пасайтириб юбордилар. Бундан фойдаланишга ҳаракат қилган меҳмонлар ҳужумни кучайтирдилар. Аммо Вадим Абрамов шогирдларига уларни самарали якунлаш насиб этмади. Шундай қилиб, улар мавсумдаги 2-мағлубиятни «қабул қилиб» олишди.\nМустафо Байрамов («Навбаҳор» бош мураббийи вазифасини бажарувчи): - Аввалги икки учрашувда мағлубиятга учраганимиз сабаб, ушбу ўйинда ғалаба қозонишимиз зарур эди. Биринчи бўлимда шогирдларим учта имкониятдан унумли фойдалана олишмади. Хайриятки, танаффусдан кейин омад кулиб боқиб, иккита гол урдик ва ғалабани расмийлаштирдик. Ўз навбатида бутун учрашув давомида жамоамизни қўллаб-қувватлаб турган ишқибозларга ўз миннатдорчилигимни билдирмоқчиман. Кейинги ўйинларда ҳам уларга қувонч улашишга ҳаракат қиламиз.\nВадим Абрамов («Локомотив» бош мураббийи): - Агарда шогирдларим биринчи бўлиб гол уришганида, учрашув тамоман бошқача кўриниш оларди. Аммо Алексей Кликуновнинг зарбасидан сўнг тўп дарвоза тўсинига тегди. Умуман, ўша вазиятда омад биздан юз ўгирди. Жиддий рақибларга қарши кечган ўйинларда очко олишга эришгандик. Наманганликлар эса бизни мағлубиятга учратишга муваффақ бўлишди...\nНаманган. 15731 томошабин.\nҲакамлар: А.Ҳотамов-9,3; Р.Самандаров-8,8; О.Жумаев-9,0; А.Мўминов-8,0.\n«Навбаҳор»: Б.Бердиев, Ю.Шеленков, Р.Бердимуродов, В.Кирьян, О.Пирматов, Д.Жабборов, Б.Йўлдошев, Н.Отақўзиев (Э.Низомбоев, 90}2), Г.Овеков (Т.Султонов, 89), М.Караданов (А.Султонов, 84), А.Маҳмудов.\n«Локомотив»: А.Филимонов, И.Кучеренко (С.Баканов, 66), Т.Айзатуллов, Р.Боқиев, А.Мальцев, Н.Ҳасанов (И.Раҳимов, 57), М.Умрзоқов, О.Новкаров, П.Соломин (А.Тўхтабоев, 62), А.Кликунов, В.Почуев.\nОгоҳлантиришлар: Г.Овеков (60) - Р.Боқиев (68).\nПросмотров: 742 | Добавил: vhz13 | Рейтинг: 0.0/0\n4 NVB-16 (01.05.2009 18:49) [Материал]\numuman olganda,bizning namangan muhlislari ancha birdam.Nasaf,Bunik yoki Paxtaga uxshab iltimos bilan boshqa viloyatlarga olib boriw shart emas..bizni muhlislar uz istak-xohishi bilan boraveradi..\npaxtakorda nasaf uynasa nasaf mamuriyati 1000 bilet sovga qilibdi muhlislariga...buni eshitib rosa kulgim qistadi..\nbizanikilar uzi borib 1000 ta sotib oladi kerak bulsa!!!\n3 vhz13 (30.04.2009 23:34) [Материал]\nСаволингизга мен админлардан бири VHZ тўлиқров жаоб бераман. Раҳим Қурбонмамедовни жамоага бош мураббий этиб тайиланилаётган пайтда, Ўзбекистон Профессионал Футбол Лигаси томнидан қарор чиқди. Унга кўра Ўзбекистон клубларида ишлайдиган чет эллик бош мураббийлар ФИФАнинг ПРО лицензиясига эга бўлиши зарур. Шунга кўра Раҳим Қурбонмамедов жамоада техник директор лавозимида ишламоқда. Амалда эса У ва Мутафо Байрамовлар жамоани аҳил, бирдамликда, келишган ҳолда бошқаришмоқда. Яна бир маълумот Навбаҳор футболчилари соат 8.00-11.30 гача тинмай эрталабаки машғулотларни бажармоқдалар.\n2 jamshid alijanov (29.04.2009 16:40) [Материал]\nsalom admen aka qalis sharh yorqin yoritib berganiz uchun rahmat bularkau mana shunaqa qisayam ,admen aka nima xozi mustafo bayramov bosh murabbiy boldimi menga mart oyida namngandan gazeta posilka qilishgandi shunda bosh murabbiy deb rahim aka maurinono yoshishgandi nimaga maglubiyatladan song maurinioni boshatilami\n1 Андижоний (29.04.2009 15:46) [Материал]\nБраво Навбахор!!! Энди Металлургни йиртиб ташла 5-0.


Ҳийлагар бедана (эртак)\nБор эканда йўқ экан, битта зағизғон бўлган экан. У бир туп дўлананинг тепасига ин қўйибди ва бешта бола очибди. Болалари энди учирма қилишга яқинлашган кунларда ундан бир оч тулки хабардор бўлиб қолибди. Тулки зағизғонга дўқ қилиб, болаларини ейиш пайига тушибди. У дўлананинг тагига келиб:\n— Эй зағизғон, битта болангни ташласанг ташлагадинг, ташламасанг дўлапангни тагидан ағдараман, қизил қонингни шимираман, этингни еб, суякларингни кемираман, болаларинг билан битта қўймай ҳаммангни қираман, — деб қўрқита бошлабди.\nБечора зағизғон қўрқиб кетганидан битта боласини йиғлаб-йиғлаб ташлаб юборибди. Тулки уни кўтариб жўнаб кетибди. Эртасига тулки овқат топиб еёлмай. яна дўлананинг тагига келиб, зағизғонга кечагидек дўқ қила бошлабди:\n— Дўланангни тўмираман\nБитта қўймай қираман.\n— Яна битта болангни ташла, яхшиликча ташламасанг, ўзинг биласам, — дебди. Зағизғон бошқа болаларим омон қолар-ку, — деган ният билан жонидан азиз бўлган боласининг иккинчисини қурбон қилибди.\nТулки зағизғоннинг иккинчи боласини кўтариб, жўнаб қолибди. Ўрганган кўнгил ўртанса қўймас, дегандек тулки тўрт кун деганда зағизғоннинг тўртта боласини еб қўйибди. Бешинчи куни зағизғон биттагина боласи билан қолиб, йиғлаб ўтирган экан, унинг олдига бирдан бир бедана учиб келибди. Йиғлаб ўтирган зағизғонга кўзи тушиб, бедана унинг ҳолини сўрабди. Зағизғон ўз аҳволини сўзлаб берибди. Доно бедана зағизғоннинг нодон ва қўрқоқлигига кўп ачинибди. Кейин унга шундай деб ўргатибди.\n— Э зағизғон, тулки яна сенинг олдингга келиб:\n— Дўланангни тўмираман,\nдеб дўқ қилса, сен «тўмирсанг тўмиравер, шимирсанг шимиравер», деб тура бер. Қолган болангни ташлама, — дебди.\nБедана кетгандан сўнг, тулки келиб қолибди. Тулки кундаги дўқини қилиб, зағизғонни қўрқитмоқчи бўлган экан, зағизғон:\n— Дўланани тўмирсанг тўмиравер, кемирсанг кемиравер, энди сендан қўрқмайман, — дебди. Шунда тулки:\n— Э зағизғон, бу сўзларни сенга ким ўргатди? — дебди. Зағизғон:\n— Бу сўзларни менга бедана ўргатди, — дебди. Тулки:\n— Бедана қаёққа кетди? — деб сўрабди.\nЗағизғон бедана кетган томонни тулкига кўрсатиб берибди, энди тулки бедананинг орқасидан излаб кетибди. Бедана бир ўтлоққа бориб ухлаб ётган экан. Тулки унинг изидан бориб топиб, усталик билан беданани тутиб олибди. Бедана:\n— Э тулки, мени нима қилмоқчисан? — деган экан, тулки:\n— Сен зағизғонга гап ўргатганинг учун у боласини ташламади. Энди сени емоқчиман, — дебди. Бедана тулкига айтибди.\n— Мени еганинг билан ҳеч бир барака топмайсан, қорнинг ҳам тўймайди, менинг бир бармоқчалик ҳам этим йўқ. Сен мени емасанг, сени яхшилаб тўйдираман.\n— Қандай қилиб мени тўйдирасан? — деб сўрабди. Бедана айтибди:\n— Катта йўлга чиқиб турамиз, сен бир тўда хашакнинг ичига кириб беркиниб турасан, хотинлар дастурхонларда турли нарсаларни тугиб ўтадилар. Мен уларнинг олдига тушиб, ҳурпайиб тураман. Хотинлар мени кўриб: «Мана бу беданани кўринглар», дейдилар. Шунда мен учолмай, йўрғалаб қочаман. Хотинлар дастурхонни қўйиб мени ушламоқчи бўладилар. Мен секин-секин йўрғалаб, секин-секин учиб, уларни узоқроқдаги бир тепанинг орқасига олиб кетаман. Сен шу вақт хашак орасидан чиқиб, дастурхонларни очасан, энг яхши нарсаларни олиб қоча берасан.\nБу тадбирни эшитган тулки шодланибди. Тулки билан бедана катта йўлнинг бир четига чиқиб турибдилар. Тулки хашак орасига кириб яширинибди. Шунда узоқдан уч-тўртта хотин катта-катта дастурхонларни кўтариб кела берибди. Бедана хотинларнинг олдига чиқиб ҳурпайиб тура берибди. Хотинлардан биттаси:\n— Э, ана у беданани қаранглар, — дебди.\nБошқа бир хотин:\n— Менинг боламнинг беданаси учиб кетган эди. У ҳар куни бедана деб хархаша қилади. Келинглар, ҳаммамиз ўраб тутиб оламиз. Бу бедана учолмайдиганга ўхшайди, — дебди.\nХотинлар тугунларини ерга қўйиб, беданани ушлаш учун қувлабдилар. Бедана аввал йўрғалабди, кейин калта-калта учибди, охири хотинларни қизиқтириб, тепанинг орқасига олиб ўтибди. Хотинлар: «Бу бедананинг қанотлари юлинган бўлса керак, зўрға учяпти», деб ўйлаб турган эканлар, бедана бирдан «пирр» этиб учиб, кўздан ғойиб бўлибди.\nХотинлар дастурхонга бир талай нон ва гўштларни солиб, чимилдиқ уздига кетаётган эканлар. Тулки дастурхонлар холи қолганини кўриб, дарров очибди, нон ва гўштларни еб жуда ҳам тўйиб кетибди. У яна беданани қидириб топибди. Шунда тулки:\n— Э бедана, мени кўп тўйдириб юбординг, овқатни ҳазм қилишим қийин бўлиб қолди. Энди менга бир қизиқ томошаларни кўрсатиб, айлантириб келгин ва мени кулдиргин, — дебди.\nБедана учиб бориб, бир сигир соғиб ўтирган кампирнинг олдига яқинлашибди. Пирр этиб учиб сигирнинг шохига қўниб олибди. Кампир буни кўриб чолни чақирибди.\nЧол беданани уриб олмоқчи бўлибди. Мўлжаллаб туриб таёқ отган экан, бедана учиб кетибди, сигирнинг шохи синибди, ҳуркиб кетган сигир кампир соғган сутни тўкиб юборибди. Буни кўрган тулки кула бериб, ичаги узилай деб қолибди. Бедана хира тулкидан узоқлашиб, у билан хайрлашмай жўнаб қолибди.\nТулки эртаси эрта билан яна беданани қидириб кетибди. Бедана бир ўтлоқда ўтларнинг уруғларини еб юрган экан, бирдан завқ билан сайраб юборибди. Агар у сайрамаганда, тулки уни кечгача ҳам тополмас экан. Тулки беданани кўриб, буйруқ қилибди:\n— Эй, бедана, бугун ҳам мени тўйдириб, хурсанд қиласан, бўлмаса ўзингни еб қўяман, — дебди.\nБедана ичида: «Бу хира тулкидан қутулиш керак, у хатарли душман, чунки ухлаб қолганингда ушлаб олса, еб қўйишм мумкин» деб ўйлабди. Бедана тулкига:\n— Хўп, бугун ҳам тўйдираман, лекин бу яқинда тўн ҳам йўқ, кечагидек дастурхон кўтарган хотинлар ҳам йўқ, шунинг учун қишлоққа яқин жойда бир парча гўшт кўрган эдим, шунга бошлаб бораман, — дебди. Тулки рози бўлибди.\nБедана бу гал тулкини чўпонларнинг қопқонига бошлаб борибди. Қопқондаги гўштни кўрган тулки бора солиб ўзини гўштга урибди. Қопқоннинг илгаги чиқиб тулкининг бўйнидан қисиб олибди. Айёр тулки ўз тумшуғидан қопқонга илиниб, кўп азоб чекиб ўлибди.\nБедана ҳам, зағизгон ҳам хира ва айёр душмандан қутулиб қолибди.\nЧўпонлар қопқондаги тулкини кўриб, жуда хурсанд бўлибдилар.


Toshkent islom universiteti - Ҳуқуқбузарликларнинг илдизи қаерда?\nҲуқуқбузарликларнинг илдизи қаерда?\nМаълумки, Давлатнинг тинчлиги ва ҳар жиҳатдан барқарор ривожланиши – қабул қилинган қонунларнинг юқори даражада, оғишмай, ҳурмат билан ёндашган ҳолда амалга оширилишига боғлиқ. Қонунларга ҳурмат – бу Давлат, жамият ва яшаётган ҳар бир фуқарога ҳурмат демакдир. Бироқ, бугунги кунда қонунларни яхши билмаслик ёки ҳуқуқий маданият етарли даражада шаклланмаганлик натижасида бир қанча салбий ҳолатлар, жиноятлар юзага келмоқда. Айниқса, жиноятларнинг аксарияти вояга етмаган ёшлар ўртасида кузатилаётганлиги, аянчли ҳолдир. Қинғир йўллар билан бўлса-да, мўмай даромад топиш, енгил-елпи ҳаёт, тарбиянинг сустлиги жамиятда кўплаб салбий ҳолатларнинг юзага келишига сабаб бўлмоқда. Бугунги кунда ўғирлик, тажовузкорлик, бировга тан жароҳати етказиш, талон-тарожлик каби жиноятлар телевидение орқали рақамларда таҳлил қилиб борилаётганлигини гувоҳи бўлмоқдамиз. Хўш, ёшларни жиноят йўлига, ҳуқуқбузарликлар содир этишига нима сабаб қилмоқда. Нега улар билиб-билмай жиноятчи, деган номга сазовор бўлмоқда. Буни ёшлар ҳаёти билан боғлиқ воқеалар асосида таҳлил этишга ҳаракат қиламиз: мактабда 8-9 синфда ўқийдиган ўғил болалар “Жисмоний тарбия” фанидан кийиниш хонасида гап талашиб, бир-бири билан урушиб қолади. Атрофдаги синфдошлари уларни ажратиш ўрнига, “қара сени ҳақорат қилди”, “нега жим турибсан” қабилида гап ташлаш асносида жанжални кучайтириб юборишади. Жанжал, охир-оқибатда иккинчи бир ўқувчини бўғиш даражасигача бориб етади. Бўғилаётган бола нафас етишмаслигидан хушидан кетади. Бу орада мактаб ўқитувчиси етиб келади ва тезда жабрланган болани шифохонага олиб боради. Ёки яна бир воқелик: 5 синфда ўқийдиган мактаб ўқувчилари дарс тугагач, йўлда тўп-тўп бўлиб, уйга кетишга отланади. Қиш кунлари бўлганлиги сабабли йўллар оппоқ қор билан бурканган ва бу оқлик болаларда ўйин завқини оширади. Болалар дастлаб бир-бирига қор отишади ва бу ҳолат уларни завқлантирмагач, йўлдаги машиналарга қараб, қор отишга тушишади. Ўқувчилар томонидан отилган қор енгил автомашина ойнасига зарб билан келиб урилади ва ойна синиқлари машина ичида ўтирган 4 ёшли қизча кўзини шикастлайди. Оғир жароҳат олган қизчани шошилинч равишда шифохонага олиб кетишади. Ҳақли бир савол туғилади: нега ёшлар бу қадар қизиққон ва жиззаки бўлиб бормоқда. Мактаб ёшида юзага келаётган бу каби кўнгилсизликлар улар келажагини ҳам маълум маънода белгилашга хизмат қилишини, наҳотки билмасалар.\nБу каби кўнгилсизликлар, жиноят даражасига етадиган воқеаларнинг илдизи қаерда экан? Маълум маънода бунинг асл илдизини топишга уриниб кўрамиз. Буларга қуйидагиларни сабаб қилиб келтириш мумкин:\n- оилада тарбиянинг сустлиги, ота-онанинг фарзандига эътибори етарли даражада бўлмаётганлиги;\n- ота-оналар фарзандининг ҳар қандай ҳаракатини ҳимоя қилиши ва руҳлантириши;\n- тарбия жараёнини фақат мактаб зиммасига юкланиши ва ўқитувчи меҳнатига нисбатан болада ҳурматсизлик туйғусни шакллантириш;\n- болаларга катталарнинг салбий ҳаракатлари намуна, сабоқ бўлаётганлиги;\nКўринадики, барча ахлоқсизлик, тарбиянинг сустлиги, маънавий ноқислик оиладаги тарбияга бориб тақалади. Халқимизда “қуш уясида кўрганини қилади” деган ибратли нақл, бежиз келтирилмаган. Юқорида келтирилган мисолларни таҳлил қилганда, уларнинг тарбиясидаги ноқисликка ота ёки она сабаб бўлаётганлигини кузатиш мумкин. Хусусан бу каби ҳолатлар юзага келганда мактаб маъмурияти биринчи бўлиб ота-онага мурожаат этади. Аммо бу мурожаат ота ёки онанинг фарзандига танбеҳи билан эмас, балки ўқитувчиларни тарбия бермасликда айблаш билан якун топади. Оилада тарбия етарли даражада берилмас экан, жамиятда маънавий қашшоқлик, ҳуқуқбузарликлар, жиноятлар юзага келаверади. Оила тарбиянинг энг асосий ва муҳим бўғини ҳисобланади. Шундай экан, ҳар бир инсон фарзанд тарбиясига эътиборли бўлиши, уларни ҳар томонлама маърифатли қилишга саъй ҳаракат кўрсатиши лозим. Зеро, маърифатли, ахлоқан етук, тарбияли инсонларни иродасизлик, жиззакилик, сабрсизлик каби иллатлар енга олмайди.\nRead 99 times\tLast modified on Merkure, 13 Dhjetor 2017 10:05


25 ноябрь, 2016, 14:25\nЭнг кўп финалга мезбон бўлган стадион: “Пахтакор” марказий стадиони - 18 марта. 2014 йилдан буён финаллар бошқа стадионларда ўтказилмоқда.\n"Насаф" клуби учун навбатдаги финал ўз тарихидаги олтинчиси бўлади. Рўзиқул Бердиев эса бош мураббий сифатида ўз жамоасини финалда тўртинчи марта (2012, 2013, 2015, 2016 йиллар) майдонга олиб тушади. 2003 йилда бўлиб ўтган "Насаф" иштирокидаги финалда Рўзиқул Бердиев жамоанинг сардори сифатида майдонда ҳаракат қилган. 2011 йилдаги финалда эса, ёрдамчи мураббий бўлган.


"Гулистон" - "Қўқон 1912" учрашувида тўртта пенальти белгиланди / CHAMPIONAT.asia\n"Гулистон" - "Қўқон 1912" учрашувида тўртта пенальти белгиланди\n31 июл 2013 07:53\nАввал хабар бериб ўтганимиздек, Бахтиёр Ашурматов шогирдлари 29 июль куни Қибрай туманидаги “Дўрмон” стадионида биринчилик вакили, олий лига йўлланмалари учун кураш олиб бораётган “Қўқон 1912” жамоаси билан ўртоқлик учрашувини ўтказишди.\nГарчи, учрашув гулистонликлар томонида бўлишига қарамасдан қўқонликлар биринчи бўлиб ҳисобни очишди. 7-дақиқада Азиз Тўхтабоев пенальтидан унумли фойдаланди - 0:1. Шундан кейин ҳужумга зўр берган Б.Ашурматов жамоаси 15-дақиқага келиб мувозанатни тиклашди. Бу паллада Сергей Рекун чамаси 12 метрлардан Азиз Ашуровни доғда қолдирди – 1:1. 22-дақиқада қўқонлик ҳимоячи Хуршид Узоқбоев жамоамиз ҳимоячиси Бобур Акбаровга нисбатан қўполлик ишлатди. Бош ҳакам Олимжон Тўйчибоев “Қўқон-1912” дарвозасига пенальти белгилади. Жарима зарбасини сардоримиз Хуршид Йўлдошев аниқ амалга оширди – 2:1. Танаффусдан кейин ҳам “Гулистон” футболчилари ўйин тизгинини ўз қўлларида ушлаб туришди ва рақиб дарвозаси олдида бир қатор хавфли вазиятларни содир этишди. Бироқ якунловчи зарбани йўллашда сирдарёликларга аниқлик етишмади. 53-дақиқада жамоамиз машғулотларида қатнашаётган Шукур Жумабоев ажойиб тарзда Азиз Ашуров дарвозасини аниқ нишонга олди – 3:1. 82-дақиқада 11 метрлик жарима зарбасини голга айлантирган Азиз Тўхтабоев ўз дублини расмийлаштирди. Такъидлаш жоизки, бош ҳакам Олимжон Тўйчибоев майдонда ҳжамоамаракат қилган рақиблар дарвозасига иккитадан – жами тўртта (!) пенальти кўрсатди.\n"Гулистон" - “Қўқон 1912” – 3:2 (2:1). Дўрмон.\nҲакамлар: Олим Тўйчибоев, Набижон Рўзимов, Тимур Галеев.\n“Гулистон”: 1.Илхом Жуманов, 3.Акбар Сатттаев, 18.Бобур Акбаров, 22.Тохир Шамшитдинов, 23.Сарвар Жўраев, 28.Иляс Хайров, 25.Элёр Жахонов,7.Раббим Хасанов, 9. Хуршид Йўлдошев, 15.Сергей Рекун, 27.Константин Боев.\nЗахирадан тушганлар: Дониёр Усмонов, Ғанишер Самандаров, Шукур Жумабоев, Дилшод Шукуров, Нодир Тешабоев, Жасур Отажонов, Зафар Қорақулов, Миржалол Қурбонов, Рустам Қодиров, Ҳабибулло Буватаев, Санжар Баратов, Дилмуҳаммад Худойбердиев.\n“Қўқон 1912”: Азиз Ашуров, Азиз Ёқубов, Александр Критинин, Хуршид Узоқбоев, Мухсин Низомиддинов, Рахматилло Мелибоев, Лазиз Сафоев, Баходир Акрамов, Давлат Ёрбеков, Азиз Тўхтабоев, Аҳмаджон Раимжонов.\nЗахирадан тушганлар: Андрей Бакланов, Азиз Мадалиев, Али Йўлдошев, Рустам Абдуҳамидов, Абдулла Мирзаев.\nГоллар: Сергей Рекун (15), Хуршид Йўлдошев (22-пен.), Шукур Жумабоев (53) --Азиз Тўхтабоев (11, 82, иккаласини ҳам пен.).\nАмалга оширилмаган пеналти: Хуршид Йўлдошев (30).\nЧетлатиш: Ж.Отажонов (63) – А.Йўлдошев (63)


Ўзбекистон бош вазири Абдулла Арипов 17 февраль куни Human хусусий бандлик агентлигидан жабр кўрган аҳоли билан учрашув чоғида Евросиё иқтисодий иттифоқига аъзо бўлиш масаласига тўхталди. Бу ҳақда Газета.uz нашри хабар қилади.\nАрипов расмийлар Евросиё иқтисодий иттифоқига аъзо бўлишнинг фойда ва зарарларини ҳисоб-китоб қилиб чиққанларини урғулади.\n“Россияда ишлаётган 2,2 миллион фуқароимизнинг ҳар бири ойига, энг камида, 100 долларга яқин патент тўлайди. Бир йилда 1000 долларга яқин пул кетади. Агар ЕОИИга аъзо бўлсак… Тўғри, бу кимгадир ёқар, кимгадир ёқмайди. Ҳозир сиёсатдонлар кўпайиб кетди “Мустақилликни бериб қўйяпмиз” дейдиган. Мустақилликни кимга бериб қўямиз, кимга? Мустақилликнинг бериб қўйилишини нимада кўряпсизлар, деган саволни берадиган одамнинг ўзи йўқ. Ҳукумат бу масалани яқинда парламентга олиб чиқади. Парламент кўриб чиқсин. Биз ҳаммасининг ҳисобини қилдик”, деган А. Арипов.\nБош вазир хорижда меҳнат қилувчи 2 миллиондан зиёд ўзбекистонлик учун меҳнат патенти бекор қилинса, ҳар йили қарийб 2 млрд доллар уларнинг ёнига қолишини таъкидлаган.\nРоссиянинг катта шаҳарларида ишловчи меҳнат муҳожирлари патент учун 3738 рублдан 5400 рублгача пул тўлайди.\nЎзбекистоннинг ЕОИИга қўшилиши тўғрисида аввалроқ Шавкат Мирзиёев ҳам ўз фикрини билдирганди.\n“Бу масалани бир йилдан бери ўрганяпмиз. Бу масалани энг аввало халқимизнинг манфаатлари, уларнинг орзу-истакларига таяниб ҳал қиламиз. Депутатлар ва сенаторлар ушбу масалани атрофлича ўрганиб, хулосалар беришни ўз зиммаларига олишлари лозим. Депутатлар қўлига қалам олиб, масаланинг ижобий ва салбий томонларини ўргансин. Уларнинг айтгани бўлади. Маъқул деса — маъқул, номаъқул деса — номаъқул бўлади”, деганди Мирзиёев 24 январь куни парламентга йўллаган мурожаатида.


Марказий банк “Бутунжаҳон жамғариш куни” (World Savings Day 2021) доирасида ёшлар ўртасида “Онлайн омонат афзалликлари” мавзусида видеороликлар танловини эълон қилади - Ўзбекистон Республикаси Марказий банки\nЯнгиланган сана: 11 Окт 2021, 12:27\nҲурматли ўқувчи ва талабалар!\nСиз ўз кучингизни “Онлайн омонат афзалликлари” мавзуда синаб кўришингиз ва видеоролик яратишингиз мумкин.\nЭнг яхши видеороликларни саралашда асосий мезонлар сифатида иш нисбатан ижодий ёндашув, уни ахборотга тўлалик даражаси ва ўзига хослигига алоҳида эътибор қаратилади.\nВидеороликларга қўйилган талаблар:\nТанлов мавзуларидан бирига мос келиши;\nВидеоролик тили: ўзбек ёки рус тилларида;\nДавомийлиги 1 дақиқагача;\nФормати: AVI, MPEG-4 ва бошқалар.\nТанловга ариза ва ишлар 2021 йилнинг 11 октябридан 26 октябрига қадар konkurs.cbu@gmail.com электрон манзилига юборилиши (хат мавзусида “WSD Видеороликлар танлови” деб кўрсатилиши лозим), шунингдек ахборот ташувчи мосламаларда Марказий банкка бевосита тақдим этилиши лозим.\nАризани тўлдиринг, видеороликларни юборинг ва эҳтимол сиз ғолиблардан бирига айланасиз! Барчангизга омад тилаб қоламиз!\nСаволлар туғилганда қуйидаги телефон рақамлар орқали мурожаат қилишингиз мумкин: +99871 212-73-58, +998 71 212-73-56\nмеҳмонлар - 674


Ўзбекистонда дифференциация қилинган солиқ ставкалари 2020 йилга қадар узайтирилди\n15:35 / 11.05.2015\nЎзбекистон президенти Ислом Каримов дифференциция қилинган ставкалар бўйича даромад солиғини тўлаш бўйича имтиёзлар муддатини 2020 йилнинг 1 январига қадар узайтириш тўғрисидаги қарорни имзолади. Бу ҳақда РИА Новости агентлиги хабар берди.\n2009 йилдан буён Ўзбекистоннинг тижорат банклари учун даромад солиғи узоқ истиқболли инвестицион молиялаштириш улушига қараб камайтириб борилади. Ушбу имтиёз 2015 йилнинг 1 январига қадар белгиланган эди. Эндиликда унинг муддати яна беш йилга узайтирилди.\nШунингдек, Ўзбекистон етакчиси тижорат банкларининг Имтиёзли кредит жамғармаси маблағлари ҳисобидан ажратилган кредит даромадларини беш йилга муддатга солиқлардан озод қилди.


Қорақалпоғистондаги «динозавр тухумлари»ни кўрганмисиз? – Kar24.uz\nАФСУСКИ, МАНА ШУНДАЙ АЖОЙИБ МАСКАНЛАРДАН ТУРИСТИК МАҚСАДДА ОҚИЛОНА ФОЙДАЛАНИЛМАЯПТИ\nҚорақалпоғистоннинг Амударё туманига қарашли “Назархан” ОФЙ ҳудудида, Ғузор-Бухоро-Нукус-Бейнеу автотрассасининг бўйидаги тепаликда юзлаб сочилаётган шарсимон тошларни кўп маротаба кўрсак ҳам, унчалик эътибор қаратавермаймиз. Дунёнинг баъзи давлатларида шу каби тошларни оғзаки тилда “динозавр тухумлари” дейишади.\nМаълумотларга кўра, уларнинг ёши 50-60 млн. йилни ташкил қилади.\nФанда “Моераки тошлари“ деб ном берилган шарсимон тошлар геологик нуқтаи назардан олиб қараганда, кальций билан океаннинг минераллашган тузларининг ҳамда созли тупроқнинг бирикишидан ҳосил бўлади.\n“Назархан“ ОФЙ турғуни Онгарбай оғанинг таъкидлашича, шундай шарсимон тошлар ҳудуддаги бошқа жойларда ҳам кўплаб учрайди. Агар ушбу тошларнинг таги кавланса, қозондек келадиган қобиқлари чиқади. Маҳаллий аҳоли эса у қобиқларни уйларига пойдевор сифатида фойдаланиш учун қазиб олмоқда.\nНукуслик олим Юсуп Камалов эса кун илиши билан “динозавр тухумлари” сочилган тепаликларда дельтапланда учишни хўш кўради. Ёз ойларида эса яқин жойлардаги тузли кўлларда одамлар даволаниш учун ташриф буюради.\nPrevious Тошкентда автомобиль ўғриси қўлга олинди\nNext Гулнора Каримовага нисбатан қўлланилган жазо озодликдан маҳрум қилиш жазосига алмаштирилди, чунки…


|Расулуллоҳ соллаллоҳу алайҳи васалламнинг ёшлик даврдаги сафар қилган жойлари ва у жойларнинг ҳозирги номи – oliymahad.uz\n|Расулуллоҳ соллаллоҳу алайҳи васалламнинг ёшлик даврдаги сафар қилган жойлари ва у жойларнинг ҳозирги номи\nМилоднинг 6-асрида олам жаҳолат ботқоғида ётган бир вақтда, 571-йил баҳор фаслининг апрел ойи, душанба куни Муҳаммад соллаллоҳу алайҳи васаллам дунёга келдилар. У зот соллаллоҳу алайҳи васалламнинг робиъул аввал ойи, душанба куни эрталаб, тонг отаганда, қуёш чиқишидан олдин Aбу Толиб хонадонида (Бу уй Макка шаҳрида, Каъба ва Сафо тепалигининг шарқий тарафида, бану Ҳошим ноҳиясида, ҳозирги “Макка” кутубхонасининг ўрмида жойлашган) туғилганларига барча уламолар иттифоқ қилганлар.\nЎша вақтда арабларнинг одати бўйича янги туғилган чақалоқ Макка ташқарисидаги қишлоқларга жўнатилар, саҳролик аёлларга эмиздирилар эди. Уларнинг фикрича, саҳронинг ҳавоси ҳам, одамларнинг ахлоқи ҳам, шаҳарникидан яхшироқ бўлгани учун саҳройи аёлларни эмиб ўсган бола бақувват, қатъиятли, ўткир зеҳнли бўлиб улғаяди. Мана шу урфга биноан, Муҳаммад соллаллоҳу алайҳи васаллам ҳам ҳавоси салқин, суви тоза, одамлари соф араб тилида гаплашадиган, Тоифнинг ортида жойлашган Бану Саъд қабиласига, Ҳалимаи Саъдия хонадонига юборилдилар. Ҳозирда Бану Саъд қабиласи Тоифнинг жануби-шарқида жойлашган бўлиб, унинг маркази Тоифдан тахминан 75 километр узоқликда жойлашган. Ҳалимаи Саъдия розияллоҳу анҳо Муҳаммад соллаллоҳу алайҳи васалламни ҳар олти ойда Маккага муштипар оналари Омина ва қариндош-уруғларининг олдига олиб келиб турар эди. Росулуллоҳ соллаллоҳу алайҳи васаллам икки ёшга тўлганларида Ҳалима розияллоҳу анҳо у зотни сутдан чиқариб, туққан оналари Оминанинг олдига олиб боради ва бу муборак боладан ажралмаслик учун ялиниб, яна ўз қабиласига олиб кетади. Омина ҳам ўша вақтда Макка ҳавосининг яхши эмаслиги учун рози бўлишдан бошқа чораси қолмайди. Росулуллоҳ соллаллоҳу алайҳи васаллам Ҳалимаи Саъдия розияллоҳу анҳонинг уйида тўрт ёшларигача турдилар.\nИбн Исҳоқ: “одамларнинг айтишларича, (яна Aллоҳ билади) эмизган оналари Ҳалимаи Саъдия у зотни оналарига қайтариб бериш учун Маккага олиб келган вақтда одмлар орасида йўқотиб қўйди. Ҳалима болани роса ахтарди, аммо топа олмади. Сўнг Aбдулмутталибнинг олдига келиб: “ Мен Муҳаммадни шу кеча олиб келган эдим. Макканинг ўртасига келганимда, уни йўқотиб қўйдим. Aллоҳга қасамки, ҳозир у қаерда, билмайман”,- деди. Шунда Aбдулмутталиб Каъба олдида тик туриб, Aллоҳдан уни қайтаришини сўраб, дуо қилди.\nAйтишларича, у зотни Варақа ибн Навфал ибн Aсад қурайшлик бир киши билан топиб олиб, Aбдулмутталиб ҳузурига олиб келдилар ва унга: “Мана бу болангни шаҳарни ўртасидан топиб олдик”, -дедилар. Шунда Aбдулмутталиб у зотни елкасида кўтариб Каъбани тавоф қила бошлади. У набирасини ўз паноҳида асрашини сўраб Aллоҳга дуо қиларди. Сўнг оналари Оминага олиб бориб берди. Муҳаммад соллаллоҳу алайҳи васаллам Бану Саъд қабиласидан қайтиб келгач, меҳрибон оналари Оминанинг тарбиясида бўлдилар.\nРосулуллоҳ соллаллоҳу алайҳи васаллам олти ёшга тўлганларида (ҳижратдан аввалги 47-йил; милодий 577-йил) боболари Aбдулмутталиб марҳум ўғли Aбдуллоҳнинг қабрини зиёрат қилиш ҳамда қариндош-уруғлари ҳисобланган Бану Нажжор уруғи билан таништириш мақсадида набираси Муҳаммад соллаллоҳу алайҳи васаллам, ходимаси Умму Aйман ва келини Оминани олиб, Ясрибга (Мадинага) борди. У ерда қариндош-уруғларини зиёрат қилиб бир ой туришди.\nҲазрати пайғамбаримиз алайҳиссалом оталари Aбдуллоҳни кўра олмадилар. Муҳаммад соллаллоҳу алайҳи васаллам туғилмасларидан олдин Aбдуллоҳ Шом (Сурия, Ливан, Иордания, Фаластин) сафаридан Маккага қайтар экан, Ҳижоз шаҳарларидан Ясриб (Мадина)да касал бўлиб, дармондан айрилиб, ўша жойида 25 ёшида вафот этган эди.\nЯсриб (Мадина)дан қайтар эканлар, йўлда Омина бетоб бўлиб, Aбво деган сўлим бир қишлоқда вафот этди.\nAбво-Мадинанинг жануби-ғарбий тарафида, 23 мил (42,5 км) узоқликда жойлашган бир қишлоқ бўлиб, ҳозир Хурайба водийи деб номланади.\nШундай қилиб, Росулуллоҳ соллаллоҳу алайҳи васаллам ҳам отадан, ҳам онадан етим қолдилар.\nУламоларимиз Росулуллоҳ соллаллоҳу алайҳи васалламнинг етимликда улғайишларига Aллоҳ таолонинг ҳикмати деб қарайдилар. Aгар у зот етим ўсмаганларида, бир кун келиб душманлари: “Ота-оанасидан ўрганиб олган нарсаларни айтиб, мен пайғамбарман, демоқда”, дейишлари мумкин эди.\n4-курс талабаси Ходжалиев Ёдгоржон\n2337620cookie-check|Расулуллоҳ соллаллоҳу алайҳи васалламнинг ёшлик даврдаги сафар қилган жойлари ва у жойларнинг ҳозирги номиno\nОлдингиМўъжизанинг нубувватдаги ўрниКейингиИслом Динини сақлаб қолган “Қопоғон ит”


Андижонда ҳоким ёрдамчиси молхонада осилган ҳолда топилди – Bugun.uz\nАндижон, Жамият - 17:48 · 13.05.2022\nАндижонда ҳоким ёрдамчиси молхонада осилган ҳолда топилди\nХабарга кўра, марҳум 2022 йил 11 январдан 2022 йил 1 апрельга қадарли Полвонтош МФЙнинг тадбиркорликни ривожлантириш, аҳоли бандлигини таъминлаш ва камбағалликни қисқартириш масалалари бўйича ҳоким ёрдамчиси лавозимида ишлаган.\n«Ҳолат юзасидан бир қатор фуқаролар дан тушунтириш хатлари олинган. Ҳозирда туман прокуратураси томонидан терговга қадар текширув давом эттирилмоқда. Натижаси ҳақида қўшимча равишда ахборот тақдим этилиши таъминланади», дейилади хабарда.\nМавзуга доир: Президентнинг пора билан ушланаётган «маҳалладаги вакиллари» — ҳоким ёрдамчилари фаолиятига назар\nЭслатиб ўтамиз, аввалроқ Тошкентда ҳоким ёрдамчиси 35 минг доллар пора билан ушланганди. Шунингдек, Зангиотада маҳаллабай ишлаш бўйича ҳоким ёрдамчиси пора билан ушлангани хабар қилинганди.


1941 йил: инглиз аёлининг бир куни » Скачать музыку бесплатно новинки музыки 2016-2017\n1941 йил: инглиз аёлининг бир куни\nТасаввур қилинг: 1941 йил, Иккинчи жаҳон уруши. Узоқроқда жанговар ҳаракатлар амалга оширилмода, уйда эса аёллар ва болалар кимнидир соғинч билан кутмоқда, уруш уларга ҳам дахл қилган. Замонавий фотоархивларда уруш йиллари тасвирланган эски фотосуратлар анчагина. Маълум бўлишича, уруш йилларида Ахборот вазирлигининг фотография бўлимига ўша даврнинг бешафқат муҳитини акс эттирувчи суратлар яратиш топширилган экан. Шундай фотосессиялардан бири Англияда миссис Оливнинг одатдаги бир куни давомида ишланган. Бир қарашда унинг шу куни оддий кунларга ўхшайди, аммо яқинроқ қарасангиз, газниқоблар, бомбардимон излари, ертўладаги захира тўшак кўринади... 1. Миссис Олив эрталаб 7 да уйғонади. Тумбасида тунда бомбардимон бўлиб қолса деган хавотирда газниқоб ва фонарь турибди. 2. У пардани суриб, деразани очади. Ойна йўқ — ойна портлаб синган. 3. Ойна ўрнига — бир парча зиғир толасидан тўқилган мато. 4. Сут ва тонгги газеталарни олади. Мабодо ёнғин бўлиб қолса, ишлатиш учун қум тўлдирилган челак турибди. 5. Меҳмонхонада нонушта. Иккита ойна йўқ. Қолганларига бомба тушганда яраланмаслик учун зичлаб қоғоз ёпиштириб ташланган. 6. Зинада тозалаш ишлари. Миссис Олив асбест гиламчани ёзади — у ёнғин эҳтимолини камайтиради. 7. Бу эса бомбардимондан сўнг қолган шифтдаги бомба излари... 8. …полда ҳам. 9. Миссис Олив такрор ишлатиш учун катта кўмирларни четга олиб, каминни тозалайди. 10. Мабодо ҳаво тревогаси бўлиб қолса деб, ертўладаги ўринни тайёрлайди. 11. Ахлатни ажратади. 12. Эрталаб дўконга боради. 13. Боққол унинг озиқ-овқат картасида белги қўяди — чой, шакар, маргарин, ёғ ва бекон. 14. Автобусда ишга боради. Орқа планда — бомбардимон излари. 15. Миссис Олив “уруш билан боғлиқ” бир ташкилот котибаси сифатида ишлайди. Иш кунлари 10:00 дан 18:00 гача, шанбада 14:00 гача. 16. Миссис Олив кечки овқат пиширади — бугун эрининг қисқа муддатли таътили. 17. Меҳмонхонада икки киши учун дастурхон тузайди, деярли тинчлик давридагидек. 18. Дастурхон тузагач, иссиқ нарсалар тўқийди. 19. Эрини кутиб олади. Manba: xabardor.uz


ШЕРАЛИ ЖЎРАЕВ — ХАЛҚАРО КУРАШ ТУРНИРИ ҒОЛИБИ!\nШерали Жўраев Президент соврини 6 сентябрь куни пойтахтимиз Тошкент шаҳрида кураш бўйича Ўзбекистон Республикаси Президенти соврини учун I Халқаро турнири очилиш маросими бўлиб ўтди.\nКеча баҳслар мутлақ вазн тоифасида ташкил қилинди. Жаҳоннинг 40 га яқин мамлакатидан полвонлар иштирок этган мусобақа финалига икки нафар ўзбекистонлик курашчи етиб борди. Бекмурод Олтибоев ва Шерали Жўраев ўртасидаги финал беллашувида эса Шералининг қўли баланд келди ва якунда у мусобақа ғолибига айланди.


Абрамов ёзда ҳимояни кучайтиришга ҳаракат қилади / CHAMPIONAT.asia\nАбрамов ёзда ҳимояни кучайтиришга ҳаракат қилади\n18 май 10:20\nТошкентнинг “Локомотив” клуби бош мураббийи Вадим Абрамов ёзда жамоанинг ҳимоясини кучайтиришга ҳаракат қилади.\nБу ҳақда мураббий “Қизилқум”га қарши кечган ўйиндан кейинги матбуот анжуманида айтиб ўтди.\nМураббийнинг фикрича, “Локомотив”нинг уч нафар ҳимоячиси катта эҳтимол билан шу йилнинг кузида Инчхонда бўлиб ўтадиган Осиё ўйинларига йўл олади. Булар - Сардор Раҳмонов, Бобур Йўлдошев ва Салим Мустафоев. Агар шундай бўладиган бўлса, унда Абрамов ихтиёрида фақат Ислом Тўхтахўжаев, Виктор Карпенко, Илҳом Суюнов ва Евгений Гоголь қолади.\nЕвгений Гоголь майдонга деярли тушаётгани йўқ, шу боис биринчи давра тугагач у клубни тарк этиши мумкин. Виктор Карпенкони эса мураббий охирги ўйинларда ярим ҳимоячи сифатида ўйнатмоқда. Шундай экан, чемпионлик учун курашаётган жамоа Ислом Тўхтахўжаев билан Илҳом Суюновга боғланиб қолмаса керак. Жамоага ҳеч бўлмаганда битта яхши ҳимоячи керак бўлади.\nОсиё ўйинларида футбол баҳслари 14 сентябрдан старт олади ва икки ҳафта давом этади. Бизга маълум бўлишича, августда қуръа ташлаш маросими ўтказилади. Бу мусобақада 1991 йилда ва ундан кейин туғилган футболчилар иштирок этишади. Шунингдек, бош мураббий ўзи билан уч нафар ёши катта футболчини олиб кетиши мумкин. Навбатдаги Осиё ўйинларига терма жамоамизни Миржалол Қосимов олиб боради.


Рамазон ойи қачон бошланиши маълум бўлди - 08.04.2021, Sputnik Ўзбекистон\nТОШКЕНТ, 8 апр — Sputnik. Рамазон ойининг бошланиши 13 апрелга тўғри келади. “Муборак Рамазон ойини муносиб тарзда ўтказиш тўғрисида”ги президент қарори қабул\nТОШКЕНТ, 8 апр — Sputnik. Рамазон ойининг бошланиши 13 апрелга тўғри келади. “Муборак Рамазон ойини муносиб тарзда ўтказиш тўғрисида”ги президент қарори қабул қилинди.Маълумот учун, Ўзбекистон мусулмонлари идорасининг ахборотига кўра 2021 йил муборак Рамазон ойининг бошланиши 13 апрель кунига тўғри келади.\nпрезидент қарори, ўзбекистон, рамазон ойи\n18:24 08.04.2021 (янгиланди: 18:39 08.04.2021)\nТОШКЕНТ, 8 апр — Sputnik. Рамазон ойининг бошланиши 13 апрелга тўғри келади. “Муборак Рамазон ойини муносиб тарзда ўтказиш тўғрисида”ги президент қарори қабул қилинди.\n"Қорақалпоғистон Республикаси Вазирлар Кенгаши, вилоятлар ва Тошкент шаҳар ҳокимликлари Дин ишлари бўйича қўмита, Маҳалла ва оилани қўллаб-қувватлаш вазирлиги ҳамда бошқа жамоат ташкилотлари билан биргаликда Рамазон ойини карантин қоидаларига риоя қилган ҳолда миллий анъана ва қадриятларга мос ва муносиб ҳолда ўтказишга қаратилган чора-тадбирларни амалга оширсин", - дейилган қарорда.


Курол тугрисида”ги конун лойихасини куллаб-кувватлади – КУН УЗ\nГлавная / Сиёсат / Курол тугрисида”ги конун лойихасини куллаб-кувватлади\nКурол тугрисида”ги конун лойихасини куллаб-кувватлади\n07.08.2018\tСиёсат Comments Off on Курол тугрисида”ги конун лойихасини куллаб-кувватлади 1,279 Показы\nУзбекистон Олий Мажлиси депутати Расул Кушербаев Facebook-даги уз сахифасида маълум килишича, у аъзо булган Узбекистон Либерал-демократик партиясининг фракцияси 6 августда “Курол тугрисидаги” конун лойихасини мухокама килган.\n2017 йил июль ойида Узбекистон Республикаси норматив-хукукий хужжатларнинг мухокамаси (regulation.gov.uz) порталида “Курол тугрисида”ги конун лойихаси жамоатчилик мухокамасига куйилган эди.\nКонун лойихаси куролни саклаш ва олиб юришни тартибга солишни максад килган.\n“Конунни ишлаб чикишдан максад амалдаги меъёрий-хукукий асосларнинг тулик ва мукаммал эмаслиги, ягона механизм йуклиги ва шу сабабли вужудга келаётган куплаб хукукий англашилмовчиликлар урнини тулдиришдир,” дейилади конун лойихасида.\nДепутат Расул Кушербаевнинг маълум килишича, мазкур конун лойихаси “купчилик овози билан концептуал жихатдан” куллаб-кувватланган.\n“Лойихага кура, курол айланиши билан боглик ишлар конуний жихатдан яхлит тартибга солиниши кутиляпти экан. Фикримча, энг мухими – 18 ёшга тулган фукаролар белгиланган тартибда узини химоя килиш учун фукаролик куролларига эга булишлари мумкинлиги конуннинг мухим юкларидан бири, яъни газли ва электрли,” деб ёзади Расул Кушербаев.\nУзбекистонга кушни Киргизистонда 2015 йил март ойида собик президент Алмазбек Атамбаев фукароларга уз уйи ёки шахсий мулкига кириб, хавф тугдирганларга карши курол ишлатиш изнини берувчи конунни имзолаган эди.\nОзодлик “Марказий Осиё мамлакатларида фукароларга курол-ярок саклаш, ундан фойдаланиш хукуки берилиши керакми?” деган мавзуда махсус дастур тайёрлаган эди.\n3 йил мукаддам эфирга узатилган мазкур эшиттиришни куйида тинглашингиз мумкин.\nПред. Давлат тест маркази: 2 август кунги имтихонларида 2106 киши назоратчилик килди\nСледующая Эхсон пулини бир миллион сумга етказмаган масжид ёпилиши мумкин\nДепутат Дониёр Ганиев ахолининг ижтимоий заиф катламини моддий куллаб-кувватлаш буйича таклифлар билдирди


Ҳаётимизда Худонинг ўрни — Dilkashradio.com\nАссалому алайкум. Ҳар бир аёл турмуш қургач, чинаккамига бахтли ҳаёт кечиришни истайди. Бахтни ҳар ким ўз дунёқарашидан келиб чиққан ҳолда тасаввур қилади. Бахтли бўлиш албатта яхши, буни ким ҳам истамайди дейсиз?! Агар руҳий нуқтаи назардан олиб қарайдиган бўлсак, ҳақиқий бахт бу Яратувчи билан бирга бўлиш. Ҳаётимиз давомида бўладиган тўсиқлар, қийинчиликлар ва бахтсизликларда Худонинг ёрдамини ва қўлини ҳис қилиш бу ҳақиқий бахтдир. Исо Масиҳ шогирди Симон Петрнинг қайнонасини даволагани ёдингиздами? У ўшанда Симоннинг уйида ўзини қандай тутди? У касалнинг олдига борди, унга энгашди ва иситмани койиб қўйди.\nБиз фарзандларимиз шамолласа ёки иситмаласа уларни бағримизга босиб, иситмасини қўлимиз билан ўлчаб, дори-дармон қиламиз. То тузалмагунларича уларнинг атрофида парвона бўламиз. Уларни гоҳ силаб, гоҳ бағримизга босиб, гоҳ дори ичишга мажбур қилиб, уларнинг ёнида бўламиз. Билишимча, Исо Масиҳ ҳам Симоннинг қайнонаси билан шундай муносабатда бўлган. Биласизми, Лука хушхабарида Исо Масиҳнинг ҳасталарни соғайтиргани ҳақида кўп ёзилган. Балки Луканинг ўзи табиб бўлгани учундир. Агар яна Лука китобига қайтадиган бўлсак, Лука 4 боб 40 оятда шундай ёзилган: «Исо қўлларини ҳар бирига тегизиб уларга шифо берди.» Исо Масиҳнинг олдига келтирилган касаллар орасида юқумлилари, жирканчлилари ҳам бор эди. Шунда ҳам Раббимиз уларга қўлларини тегизиб шифо берди. Одатда қўлимизни меҳр-муҳаббат кўрсатиш учун ишлатамиз. Далда бериш учун қўлларимиз билан фарзандларимизнинг елкасига енгилгина уриб қўямиз. Овутиш учун силаймиз. Севгимизни кўрсатиш учун бағримизга босамиз. Исо Масиҳ ҳам ҳасталарга Ўз севгисини, ғамхўрлигини кўрсатиш учун қўлларини текизди. Агар билсангиз, кўп ҳасталарни У узоқдан турибоқ шифолаган эди. Аммо меҳр-муҳаббатини кўрсатиш учун қўлини тегизиб шифолашни маъқул кўради.\nБугун ҳам ҳаётимизда Раббимиз мана шундай ишламоқда. Биз қийналган чоғимизда, оила аъзоларимиздан кимдир ҳаста бўлганида Худони ёрдамга чақирамиз, У эса мулойимлик, меҳр-муҳаббат билан ғамхўрлигини кўрсатади. Биз Унинг қўлини кўрмаймиз бироқ бармоқ изларини ҳаётимизда қилаётган ишлардан кўришимиз мумкин.\nАгар Худони ҳаётингизга чақирган бўлсангиз, аммо Унинг қўлларини кўрмаётган бўлсангиз, тушкунликка тушманг. Юқорида айтганимиздай, Унинг қўллари кўринмас, бироқ вақт ўтиб, ўша муаммонгизни қандай ажойиб йўл билан ҳал қилганини билиб оласиз. Худо бизга нисбатан шафқатли ва меҳрибон. У доимо бизга ғамхўрлик қилади. Худди она фарзандларига ғамхўрлик қилганидай. Унинг ҳаётимиздаги ўрни, бизга бўлган муносабати мана шундай. Кўрдингизми, Худонинг бизга бўлган муносабатини аниқлаб олдик. Энди фақат сиз-у бизнинг Унга бўлган муносабатини аниқлаш қолди. Хўш нима дейсиз? Сизнинг Худога бўлган муносабатингиз қандай? Шундай ғамхўр, меҳрибон ва шафқатли Яратувчингизга қандай муносабатдасиз? Агар сиз ҳам Унга шундай муносабатда бўлаётган бўлсангиз, шундай муносабат асосига қурилган ҳаётни ҳақиқий бахт дейиш мумкин. Ҳаётда баъзан дўстга ва маслаҳатгўйга муҳтож бўламиз. Агар сиз ҳам шуни ҳис қилаётган бўлсангиз, керакли пайтда маслаҳат олиш учун бизнинг www.najot.com сайтимизга мурожаат қилинг.\nТурмуш қуриш ҳақида\nАёллар учун маслаҳатлар\nХудога қулоқ солсак…


Ванга: 2046 йилда олимлар инсон аъзоларини яратишнинг уддасидан чиқади ва хаста аъзоларни янгисига алмаштиради — Фарғона шифокори\n13.11.2019 13.11.2019 fsh.uz\nШунингдек, башоратчи дунё ҳаётига оид кўплаб башоратлар қилди. У ўз даврининг етук шахслари — сиёсатчилар, ёзувчилар, файласуфлар билан учрашди. Тадқиқотчилар унинг башоратлари 85 фоиз аниқлик билан содир бўлишини аниқлашди. Бундай кўрсаткич жуда юқори ҳисобланади ва Вангани буюк башоратчилар сафидан мустаҳкам жой эгаллашига сабаб бўлди.\n— 2001 йилда АҚШдаги эгизак биноларга уюштирилган террорчилик ҳужуми;\n— Собиқ иттифоқ тузумининг қулаши;\n— Иккинчи жаҳон урушида Германиянинг мағлубияти;\n— Чернобил (Украина — 1986 йил) АЭСида содир бўлган ҳалокат;\n— Индира Гандининг (31 октябрь, 1984 йил) суиқасд оқибатида ўлдирилиши;\n— АҚШ президенти Жонн Кеннедининг (22 ноябрь, 1963 йил) суиқасд оқибатида ўлдирилиши;\n— Муаммар Каддафи ҳукуматининг ағдарилиши;\n— Чечен урушининг якуни;\n— Собиқ иттифоқ раҳбари Леонид Брежнев вафотининг аниқ санаси;\n— Ўз вафотининг аниқ санаси.\n← Фарғоналик тиббиётчилар футбол бўйича республика турнири совриндори\nҚандли диабет ҳақида ҳамма билиш шарт бўлган фактлар →\n17.03.2020 fsh.uz 262


08:17 / 13.04.2017\nЯпониянинг Миядзаки шаҳридаги очиқ савдоларда манго мевасининг ноёб турларидан бири қарийб 3,7 минг АҚШ долларига сотилди. Kyodo ахборот агентлигининг хабар беришича, савдоларда Фукуока туманидаги дўконлардан бирининг эгаси ғолиб чиққан.\nУ харид қилган мевасини пештахтада реклама мақсадида қўйиб қўйиш ниятида. Кимошди савдоларида ҳаммаси бўлиб 200дан ортиқ даъвогар иштирок этган.\nБундай савдоларга эса мангонинг маҳаллий “Қуёшли тури”нинг энг яхши намуналари қўйилади – улар таркибида шакар миқдори 15 фоиздан ошмаслиги ва оғирлиги 350 граммдан кўпроқ бўлиши керак.\nШуни таъкидлаб ўтиш жоизки, Япониядан бундай турдаги аукционлар доимий тарзда ўтказилади. Масалан, ўтган йилнинг майида Саппоро шаҳридаги савдоларда "Юбари" туридаги бир жуфт қовун 18,4 минг долларга сотилганди.


COVID-19 жаҳон туризм саноатини 20 йил ортга қайтариши мумкин — БМТ\n22:54 / 01.10.2020\nТуризм COVID-19 пандемиясидан энг кўп зарар кўрган соҳа бўлди. 120 миллион иш ўрни хавф остида бўлиши ва иқтисодий йўқотишлар 1 триллион доллардан ошиши мумкинлиги тахмин қилинмоқда.\nБМТ Жаҳон туризм ташкилоти коронавируснинг соҳага таъсирига оид янги ҳисоботни эълон қилди. Унда 120 миллионгача сайёҳлик иш жойлари хавф остида экани ва фақатгина 2020 йилдаги иқтисодий йўқотишлар 1 триллион доллардан ошиши мумкинлиги айтилган.\n«Сайёҳлик соҳаси муносиб иш ўринлари, барқарор даромадлар, маданий ва табиий меросимизни ҳимоя қилишдаги ўз мавқейини тиклаши учун уни қайта қуришимиз шарт», – деди БМТ бош котиби Антониу Гутерриш.\nБМТ раҳбари туризмни иқтисодиётнинг энг муҳим соҳаларидан бири сифатида юз миллионлаб одамларнинг ҳаётини таъминловчи, иқтисодиётни рағбатлантириш ва мамлакат фаровонлигини таъминлашдаги ролини алоҳида таъкидлаган.\nКарантин чекловлари барқарор эмаслигидан келиб чиқиб, Жаҳон туризм ташкилоти халқаро туризмдан келадиган тушум (яъни, халқаро сайёҳлар харажатлари) жорий йилда 910 миллиард доллардан 1,2 триллион долларга тушишини тахмин қилмоқда. Бу эса жаҳон туризм саноатини 20 йил ортга қайтаради.\nРоссияда кўнгиллиларни коронавирусга қарши вакцинация қилиш вақтинча тўхтатилди - Reuters\n«Вазият назоратдан чиққан» – Курганликлар Путиндан ҳарбий шифокорларни ёрдамга юборишни сўради